text:
E evento a yama bon biní na atministrashonnan fiskal for di 10 pais rònt mundu.
E siman aki, BearingPoint Caribbean tabata anfitrion di su di tres konferensia anual titulá Tax Administration Performance Summit, yamando bon biní na 10 atministrashon fiskal for di Karibe i Pasífiko. E eksitoso kumbre a keda anfitrioná personalmente na ofisina di BearingPoint i tambe virtualmente pa partisipantenan den eksterior.
Delegadonan for di, entre otro, Dominica, Anguilla, Turks & Caicos, Fiji, Samoa i Papua New Guinea a asistí na e evento di tres dia. Den diferente reunion i diskushon, a trata un gran variedat di tópiko, for di tendensia i inovashonnan den atministrashon di entrada te implementashon di solushonnan den IT. Ko- anfitrion dje evento tabata C2D Services, partner di implementashon ku base na Canada, ku ta responsabel pa data cleansing & migrashon di data, training i coaching, change management i sosten di komunikashon pa atministrashonnan fiskal.
E partisipantenan a asistí na demostrashonnan di Multi Tax Solution (MTS) i Multi Data Exchange Solution (MDES). E demostrashonnan a ofresé ideanan balioso i komprondementu detayá di tur dos sistema desaroyá dor di BearingPoint, kua ta forma parti di e Public Services Suite. MTS ta yuda modernisá operashon di atministrashonnan fiskal, miéntras MDES ta fasilitá interkambio internashonal di informashon fiskal entre hurisdikshonnan.
A organisá un seshon spesial den kolaborashon ku Justin Zake, kabesante di IMF su Sekretariado TADAT, e organisashon ku ta enfoká riba evaluashon di funshonamentu di atministrashonnan fiskal rònt mundu. Esnan presente a haña un demostrashon di e TADAT dashboard module, un instrumento ku BearingPoint a desaroyá den estrecho kolaborashon ku Sekretariado TADAT. TADAT dashboard ta monitoriá funshonamentu di e atministrashon fiskal ku un bista den tempu real, hasiendo uzo di normanan ophetivo di TADAT.
Avinash Grootens, Direktor General di BearingPoint a bisa lo siguiente: “Nos tabata entusiasmá di por a yama bon biní na nos partisipantenan despues di planifikashon detayá i kouteloso. Aña pasá, nos mester a kanselá e evento pa motibu di COVID-19, pues e ta di gran balor di por a rekonektá ku e dies atministrashonnan fiskal i interkambiá eksperensia i e mihó praktikanan. Finalmente, nos meta ta pa amplia nos negoshi ku mas kliente di atministrashon fiskal den Karibe, Pasífiko i mundialmente. Aktualmente, nos ta premirá ku nos lo realisá e metanan akí, i amplia nos portfolio di kliente di 13 atministrashonnan fiskal aktualmente pa 25+ klientenan rònt mundu. Un evento asin’akí ta trese visibilidat tambe na oportunidatnan ku Kòrsou tin di ofresé relashoná ku IT komo un sektor di eksportashon.”
Relashoná ku esaki, e partisipantenan a bishitá Blue NAP Americas tambe, e sentro di data sertifiká na nivel-IV pa multiple hürdó. E grupo a keda anfitrioná pa CEO Danila Zabala i a keda imensamente impreshoná pa e fasilidat moderno ku ta ofresé servisio na klientenan na Amérika Nort, Sentral i Latino. BlueNAP ta un di e fasilidatnan di mas avansá di su sorto den region.
Na aña 2018, BearingPoint tabata anfitrion di su promé Kumbre Funshonamentu di Atministrashon Fiskal na St. Kitts. Na aña 2019 a tene e dos edishon na Kòrsou.
TOKANTE BEARINGPOINT
BearingPoint Caribbean ta un kompania di IT ku ta spesialisá den digitalisashon di gobièrnunan riba tereno Fiskal, di Seguridat Sosial, i di Pèrmit & lisensia. Pa mas ku 35 aña kaba, BearingPoint su mishon ta pa yuda paisnan chikí alkansá na ful potensial. Nos ta hasi uzo di nos ekspertisio i konosementu pa transformá Small Island Developing States (SIDS) i paisnan den desaroyo i forma aliansa ku nan pa move bai dilanti. Nos tim di mas ku 100 profeshonal sumamente kalifiká ta brinda servisio na nos klientenan via nos sentro di solushon internashonal.
Pa mas informashon tokante BearingPoint, fabor bishitá nos website.
SUCCESVOLLE TERUGKEER TAX ADMINISTRATION PERFORMANCE SUMMIT BEARINGPOINT
Evenement verwelkomt belastingdiensten uit 10 landen wereldwijd.
Deze week organiseerde BearingPoint Caribbean haar derde jaarlijkse Tax Administration Performance Summit, waar 10 belastingdiensten uit het Caribisch gebied en de Pacific werden verwelkomd. De succesvolle conferentie werd zowel fysiek op het kantoor van BearingPoint bijgewoond, als virtueel door deelnemers op afstand.
Afgevaardigden uit onder andere Dominica, Anguilla, Turks & Caicos, Fiji, Samoa en Papoea-Nieuw- Guinea woonden het driedaagse evenement bij. Tijdens de vergaderingen en discussies kwam een breed scala aan onderwerpen aan de orde, variërend van trends en innovatie in de belastingdienstsector tot aan het acceptatietraject van IT-oplossingen. Het evenement werd mede georganiseerd door C2D Services, de in Canada gevestigde implementatiepartner van BearingPoint Caribbean die verantwoordelijk is voor de data cleansing en migratie van data, training en coaching, change management en communicatieondersteuning voor belastingdiensten.
De deelnemers woonden demonstraties bij van de Multi Tax Solution (MTS) en de Multi Data Exchange Solution (MDES). De demo’s leverden waardevolle inzichten en een gedetailleerd begrip op van de twee solutions, die beiden door BearingPoint zijn ontwikkeld en deel uitmaken van de Public Services Suite. De MTS helpt bij het moderniseren van de belastingdiensten, terwijl de MDES de internationale uitwisseling van belastinginformatie tussen landen mogelijk maakt.
Een speciale sessie werd georganiseerd in samenwerking met Justin Zake, hoofd van het TADAT- Secretariaat van het IMF, de organisatie die zich wereldwijd richt op de prestatiebeoordeling van belastingdiensten. De aanwezigen kregen een demo te zien van de TADAT-dashboardmodule, een tool die door BearingPoint is ontwikkeld in nauwe samenwerking met het TADAT-Secretariaat. Het TADAT- dashboard monitort de prestaties van belastingdiensten met een realtime overzicht dat gebaseerd is op de standaardisering en framework van TADAT.
Avinash Grootens, Managing Director van BearingPoint: “We waren zeer verheugd om al onze deelnemers te verwelkomen na een gedetailleerde en zorgvuldige planning. We moesten het evenement vorig jaar uitstellen vanwege COVID-19, dus het is van grote waarde om weer contact te kunnen maken met deze 10 belastingdiensten om ervaringen en best practices uit te wisselen. Uiteindelijk is ons doel om onze organisatie te laten groeien met meer belastingdiensten uit het Caribisch gebied, de Pacific en wereldwijd. Op dit moment zijn we goed op weg om deze doelen te behalen, het klantenportfolio uit te breiden van onze huidige 13 belastingdienst klanten naar 25+ klanten wereldwijd. Zo’n evenement draagt ook bij aan de zichtbaarheid van de kansen die Curaçao te bieden heeft met betrekking tot IT als exportsector.”
In dat kader bezochten de deelnemers ook Blue NAP Americas, het multi-tenant Tier-IV gecertificeerde datacenter. De deelnemers werden ontvangen door CEO Danilo Zabala en waren zeer onder de indruk van de ultramoderne faciliteit die klanten bediend in Noord-, Centraal- en Latijns-Amerika. BlueNAP is een van de meest geavanceerde faciliteiten in zijn soort in de regio.
BearingPoint organiseerde haar allereerste Tax Administration Performance Summit in 2018 in St. Kitts. In 2019 vond de tweede editie plaats op Curaçao.
OVER BEARINGPOINT:
BearingPoint Caribbean is een software ontwikkelingsbedrijf dat gespecialiseerd is in de digitalisering van overheden op het gebied van belastingen, sociale zekerheid en vergunningen & licenties. Al meer dan 35 jaar is het de missie van BearingPoint om kleinschalige landen te helpen hun volledige potentieel te bereiken. We gebruiken onze expertise en kennis om Small Island Developing States (SIDS) en ontwikkelingslanden te transformeren en om met hen samen te werken richting de toekomst. Ons team van 100+ hoogopgeleide professionals levert diensten aan klanten via ons international solution center. Voor meer informatie over BearingPoint, bezoek onze website.


c: text/html

text:
Diasabra anochi alrededor di 7:00 pm diferente persona a bati alarma pa un hende muhe bou influencia den e area di Four Seas Bar na Solito. Parce e tabata drumi den un auto staciona pafo di e bar pa djey cana bay. Polis a topa e dicho persona un poco mas panort di Four Seas Bar.
E tabata basta betra. Cada minuut e tabata papia di algo otro, mirando su actitud riba caminda publico, a detene bou sospechoso di ta bou influencia. Ora a boei e persona, e no tabata para keto, e tabata cuestiona e trato di e polisnan y hasta halsa bos cu nan. Den un transporte policial a hib’e pa warda di polis.

robotstxt: allowed

filter: keep


text:
Korsou
Boto FRISC ta nabegá pega na kosta pa motibu di un defekto tékniko
Djabièrnè mèrdia un boto FRISC di Defensa Region Karibe Hulandes a resultá dañá pa motibu di un defekto tékniko na e mekanismo di stür. E boto na e momentu di e suseso tabata realisando un demonstrashon durante Velas Latinoamérica Curaçao. Komo resultado di esaki e boto pa un ratu kòrtiku no por a dirigí e stür ku resultado ku esaki a bai paga kantu di kosta na Bahia Santa Ana. E tripulashon i e públiko mirando a keda ileso. Defensa ta investigando e loke ku a sosedé. E demonstrashonnan di djasabra lo kontinuá normalmente.


text:
Aruba
Telefon pa Hubentud lo lansa proyecto ‘Stop cu termento’ na Saba
Varios grupo di Hulanda a haci un bishita special na Saba pa diferente motibo y a ripara e necesidad di diferente proyecto pa Saba, pero tambe pa St. Eustatius, pa cual nan a acerca Telefon pa Hubentud.
Shurman Milliard, trahado social na Telefon pa Hubentud a cuminsa na bisa cu tanto Saba como St. Eustatius ta gemeente special di Hulanda y tur proyecto ta mas ‘kleinschalig’. E gruponan di Hulanda tabata kier yudansa di Telefon pa Hubentud pa dos proyecto: Stop termento, cu Telefon pa Hubentud a haya asina hopi yudansa cu ne y cu a duna hopi bon resultado. Nan a wak e proyecto aki como tambe e resultadonan, pa cual e gruponan tabata kier pa hiba e proyecto aki na Boneiro, Saba y St. Eustatius.
Saba lo kier e proyecto aki na tur su scolnan, tur e ‘traimerdianan’ etc. Pero tambe lo duna guia y atencion na e docentenan cu pa cu e proyectonan aki. Diadomingo, Milliard mes lo sali diadomingo rumbo pa Saba, unda cu e lo lansa e proyecto aki. Pero probechando cu e ta na Saba, Telefon pa Hubentud lo lansa Telefon pa Hubentud Saba tambe.
Pa un relato mas amplio, lesa TREMPAN.


text:
Charlanan pa preveni crimen den bario na MFA:
“Si nos a ataca e problematica di gangnan por medio di prevencion, nos no lo tin De Vuyst y Sabana Basora di e manera cu nan ta awendia. Pero no ta culpa simplemente di e muchanan, si no e mayornan tambe cu no ta duna nan yiunan suficiente amor cual ta conduci nan na bay busca esaki di otro manera.”
Bureau di comunicacion, informacion y prevencion di Cuerpo Policial durante ultimo simannan den cooperacion cu MFAnan rond di nos isla a duna varios charla riba e topico di preveni crimen den bario uzando tecnicanan di vigilancia den bario y mas maneranan simpel pa preveni crimen.
Bon Dia tabata presente riba e ultimo charla tumando luga na MFA Savaneta unda publico di Savaneta a haya informacion y tambe a haci pregunta na e bureau di polis encarga cu comunicacion y prevencion. E seccion aki, consistiendo di voceronan policial Lito Lacle y vocero suplente Liliana Rasmijn a subraya durante e anochi varios tema, entre otro e prehuicio incorecto cu stranheronan ta esunnan cu ta comete mas crimen na Aruba, pero tambe con regularmente nan ta mira cu gobierno no ta inverti den prevencion.
Cambia conducta pa prevencion di crimen den bario
Sra. Rasmijn durante su parti di e charla a subraya cu siguridad ta ‘manera un siboyo’, esaki mirando cu mas capanan bo tin di siguridad, mas fuerte esaki lo ta den su totalidad. E vocero a trece dilanti cu detayenan chikito por yega leu, por ehempel ora di cumpra productonan grandi manera un television flatscreen, ‘hopi hende ta laga esaki dilanti cas, unda un ladron por wak cu bo a cumpra algo claramente’.
Ademas, detayenan manera cera cura y semper tin cas ilumina ta percura cu tin menos interes pa drenta di parti di ladronnan, mirando cu den nan experiencia nan sa gusta scuridad. Tene cacho na cas tambe ta algo simpel cu por trece mas trankilidad. Loke hopi biaha ta mustra fructifero ta establece un grupo di whatsapp di vigilancia den bario unda bisiñanan ta keda atento y por informa otro di cualkier eventualidad sospechoso den bario. Pero mester percura pa establece reglanan prome cu traha un tal grupo di chat, segun sr. Lacle.
Aunke mayoria maneranan pa preveni ta bin den cambionan di rutinanan unda ta ahusta esaki na percura cu un ladron no por haya informacion facilmente, inversionnan mas substancial manera instala un sistema di alarma y warda pertenencianan den un safe por amplia e defensa contra ladronicia, segun sra. Rasmijn.
Den cifra no por confirma percepcion eroneo di stranhero criminal
Durante e anochi sr. Lacle a comparti cifranan cu publico, splicando cu den 2017 tabatin 95 detencion total relaciona cu ladronicia, cu e districto mas activo di criminalidad estableci como Playa. Sr. Lacle alabes a subraya cu aunke lo tin un percepcion eroneo cu stranheronan ta esunnan cu mas tanto ta comete crimen na nos isla, cifranan ta mustra un otro realidad.
“Hopi biaha hende ta husga pero si bo wak cifranan e realidad ta mustra otro cos. Di e 95 total detencionnan den 2017 relaciona cu ladronicia 81 di nan ta cometi pa Rubiano. Nos a mira tambe maske tin un gran cantidad di atraconan cu stranheronan ta comete, den nos experiencia mayoria di nan ta un Rubiano ta concipia nan y e stranhero ta ehecuta. Danki Dios nos no a mira tanto atraconan e aña aki, pero nos ta kere esaki ta relaciona cu mayoria di e masterminds ta cera caba.”
Sra. Rasmijn a añadi na esaki bisando cu ‘si bo tende un hende papia Spaño esey no kiermen automaticamente cu bo mester yama polis pasobra e ta criminal. Acerca e persona y puntre, mi por yuda bo cu algo? Dicon bo t’aki?’.
‘Ningun gobierno a pone prevencion como prioridad halto’
Dentro di Cuerpo Policial e voceronan a indica cu tin cambionan tumando luga, mirando cu pa hopi aña ta conoci cu tin un falta di personal. Segun sr. Lacle, di e 468 polis, tin 366 masculino y 102 femenino, pero cu e cuerpo tin mester mas o menos 160 agentenan mas. Ademas, e concepto di polisnan di bario ta lentamente biniendo bek, cual lo bin tambe pa districto di Savaneta, pero actualmente esaki ta estableci na Zeewijk mientras ta establece e punto unda lo opera.
Maske tin cambionan positivo tumando luga, segun sr. Lacle e departamento aki di polis a mira cu durante añanan no tin suficiente fondonan poni na disponibilidad di prevencion. El a añadi cu no tin un gobierno cu a pone prevencion como prioridad halto. Alabes e coleccion di cifranan pa preveni mas eficientemente.
“Pa un bureau cu ta opera pa dos persona cu un budget di 0 florin e no ta facil. Pero nos no a laga 0 florin stop nos. Nos tin 2 colega cu ta edit videonan pa nos, pues esaki no ta costa nada adicional. Asina nos ta sigui opera, a base di creatividad. Pero nos ta spera di bin cu mas programanan riba television pa conscientisa. Pa nos ta importante pa mira un Aruba unda nos yiunan por crece den un ambiente safe.”
Falta di documentacion pa articulonan haya
E departamento a toca tambe e aspecto di articulo haya den razzia of por medio di otro manera. Algo crucial cu mester considera ta pa documenta bo articulonan di pertenencia, pa asina polis por haya sa na ken esaki ta pertenece ora nan haya algo. Esaki ta conta tambe pa articulonan electronico, manera telefon, cual semper tin un codigo unico registra den dje, pues e voceronan a sugeri pa documenta esaki. “Hopi biaha nos ta haya articulonan den razzia pero nos no por haya sa di ken e ta pasobra e no ta documenta.”
32 gang na Aruba cu 1500 hobennan
Na final ora publico a haya chens di haci pregunta e publico di Savaneta a mustra un interes en particular pa problemanan social, treciendo dilanti problemanan manera muchanan den gang y tambe e echo cu ultimo aña por a mira cu hende grandi ta muri den cas pa wordo haya despues di dianan of simannan sin a nota esaki prome.
Di loke nos por a compronde di un fuente cu segun sr. Lacle ta confiabel, tin un cantidad di mas o menos 1500 hobennan den gang rond di Aruba, unda tin mas o menos 32 gang. Polis a nota cu e conducta di e gangnan a cambia, unda ‘antes e tabata mas tocante ken por haya e chick mas bunita, awe nan a cuminsa copia Merca y ta anda den cuenta di cana cu arma’.
‘Si nos a preveni no lo tin De Vuyst y Sabana Basora manera cu nan ta awe’
“Si nos a ataca e problematica di gangnan por medio di prevencion, nos no lo tin De Vuyst y Sabana Basora di e manera cu nan ta awendia. Pero no ta culpa simplemente di e muchanan, si no e mayornan tambe cu no ta duna nan yiunan suficiente amor cual ta conduci nan na bay busca esaki di otro manera.”
Segun e vocero policial, por mira cu tin ehempel similar na Aruba, esta paisnan chikito unda nan a logra bira bek un situacion precario. El a menciona cu den 1994 Islandia tabatin un cifra di adiccion sumamente halto. “Pero desde e tempo ey nan a percura pa traha un veld di futbol na cada scol. Nan a inverti den nan programanan musical y di arte. Awendia nan indice di adiccion ta 0.8% pa cada 100 ciudadano di edad 13 te 64. Pues nos tambe por.”


text:
E candidata chilena na e certamen di Miss Universe, Daniela Nicolás, mester a sali dilanti pa papia tocante di un video cu a bira viral riba e rednan social. Ta trata di e imagennan edita di un supuesto pelea di dje, cu e security guards di e hotel na Miami, unda e candidatanan di e concurso ta hospedando. Daniela Nicolás ta sigura cu e imagennan a ser edita den un momento cu e tabata hunto cu su asistente den e gang di e hotel, y el a pidi e funcionarionan di siguridad pa laga su ruman, Francisca, pasa pa haya e shimisnan cu su asistente tabatin.
“Mi a caba di haya sa di un video cu ta circulando, bisando cu mi ta bringando cu un hende of mi no sa kico nan a inventa”, e candidata a indica riba Instagram. Miss Chile a pidi pa “Por fabor trata di no inventa historia pasobra e unico cos cu e ta genera ta conflicto innecesario. E unico cu a pasa cu e video ey ta, cu mi mester a entrega mi ruman un maleta, mi ruman cu tabata eynan y cu su masker bisti, e security y e hendenan no por a logra compronde di kico esaki tabata trata, y cu e señalnan a purba di splica e seguridad cu mi ruman tabata eynan y cu mi chaperona ta bay entreg’e e maleta”, el a bisa.


text:
E yiu muhe mas chikito di Kerry Kennedy y e gobernador di New York, Andrew Cuomo, a revela cu e ta demisexual. Despues di a papia riba su identidad queer luna pasa, e hoben di 23 aña a duna mas informacion tocante su orientacion sexual durante un combersacion live riba Instagram cu e activista y autor Donato Tramuto. Durante su charla, Michaela a splica cu e ta identifica principalmente como demisexual, cual PFLAG ta describi como individuonan, cu ta sinti solamente sexualmente atrai pa un hende ora nan tin un bond emocional cu e persona. Un persona demisexual por ta gay, heterosexual, bisexual of pansexual, y por tin cualkier ‘gender identity’.
“Tempo mi tabata na scol basico, mi tabatin temor di ser lesbiana. Tempo cu mi tabata na scol secundario, mi a sali afo na mi famia y amigonan como bisexual. Ora mi tabata na high school, mi a descubri pansexualidad y mi a pensa: “Esaki ta e bandera pa mi”. Michaela ta corda. “Recientemente mi a siña mas tocante demisexualidad y mi ta kere cu e identidad ey ta resona mas cu”, el a continua bisando.
Michaela a agrega cu semper e ta evolucionando, a pesar cu e tabata duda pa expresa su mes na esunnan cu ta asumi, cu e ta buscando atencion.
Durante Pride Month, Michaela inicialmente a declara su mes queer den un post largo riba Instagram, dunando curashi na e aliadonan LGBTQ pa vocifera nan apoyo, pa expresa nan mes contra homofobia y comunica activamente cu e miembronan di nan comunidad, cu por ta isola door di nan expresion sexual. Den su declaracion Andrew Cuomo a bisa cu e ta stima, apoya y e no por ta mas orguyoso di Michaela.


text:
Kralendijk – E siman akí Sentro Deportivo Jorge Nicolaas ta habrí solamente riba djamars 1 di yüni i djaweps 3 di yüni pa hende ku ke pasa angua kontra corona. Riba e dianan aki siudadanonan por pasa angua kontra corona for di 09:00 – 14:00 or sin sita. Suidadanonan ku tin pregunta tokante e bakuna por hasi nan preguntanan riba djamars 1 di yüni i djaweps 3 di yüni di 09:00 – 14:00 or na e dòkter ku ta presente na e kompleho deportivo. Despues nan por pasa angua si nan ta deseá esei.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Oranjestad – 21 januari 2020–Durante fin di siman a tuma lugar SKOA EXPO 2020 den Renaissance Convention Center. E meta di e EXPO ta pa trece e mundo di enseñanza Arubano hunto.
SKOA su enfoce tabata pa ta mas pro-activo den trece padilanti con pa educa e alumnonan y nan mayornan kiko ta e norma y balornan di cada skol individual cu ta cai bow di SKOA. Tur skol a haña e oportunidad pa trece padilanti dicon nan por wordo confia y ta un reliable source den e trayecto ora di educa cada alumno individualmente.
Representantenan di Aruba Bank tabata presente pa asina duna mas informacion con por facilita e manera di paga schoolgeld na cada fin di aña escolar. Tambe a presenta diferente producto cu Aruba Bank tin pa ofrece ora un mayor kier cuminsa spar pa su yui.
Pabien SKOA cu un tremendo iniciativa, EXPO 2020.


text:
The content originally appeared on: Diario
ORANJESTAD (AAN): Diamars, 7 di juni, e ekipo di Gamma IT Solutions a finalisa e curso di ‘Introduction to Coding’ na YMCA.
E curso aki tabata specialmente pa muchanan entre 9 cu 12 aña y e meta di esaki tabata pa siña e muchanan den e afterschool program di YMCA e base fundamental di coding.
Pa por logra esaki e ekipo di Gamma IT Solutions a siña e muchanan con pa haci trabaonan compleho den stapnan mas chikito, tambe a siñanan con pa fix parti di computer codes ora tin fout (debugging), con pa pensa den un manera analitico y con pa traha den grupo.
Riba e ultimo dia e muchanan a ricibi un certificado di participacion di parti di YMCA y Gamma IT Solutions.
Gamma IT Solutions ta gradici Inki Geerman, Mariana Kelly y full e ekipo di YMCA pa e oportunidad pa duna e muchanan e curso di coding.
Teiry Croes di Gamma IT Solutions ta comenta “Pa nos di Gamma semper ta leuk ora un organizacion acerca nos pa duna lesnan di coding na muchanan. Coding ta importante, e ta e futuro y si tin muchanan cu ta interesa den siña un poco di esaki, sigur nos lo yuda unda cu nos por.”


text:
Diabierna ultimo Minister Glenbert Croes a haci un bishita naRefineria di Aruba durante cual e mandatario a tene un encuentro cu Aruba Vocational Education & Training Institute (A-VET).
A-VET a keda institui den colaboracion estrecho cu TechniekCollege Rotterdam. E instituto educacional aki di RDA ta ofrece curso y estudionan cu ta completamente reconoci paEnseñansa di Hulanda. E punto di salida di A-VET ta: OWN PACE – OWN CHOICE – OWN WAY.
Minister di Asunto Social y Labor a bin ta enfocando hopiriba hobennan y nan oportunidadnan laboral. Tin diferenteproyecto andando simultaneamente pa por acaparastructuralmente e desempleo actual bou di hobennan.
Na Departamento di Labor y Investigacion tin e plan nacionaldi accion andando cu ta investigando con pa incentiva y creacuponan laboral pa hobennan.
Na Departamento di Asunto Social tin e proyecto “RibaCaminda pa Trabou” cu ta enfoca specialmente riba mamananhoben soltera. Meta ta pa mediante curso y workshops nan porintegra den Aruba su mercado laboral.
Awor via A-VET, ta presenta otro oportunidad cu enfasis ribahobennan cu ta carga e nomber di BRISA – Brinda RespaldoInnovativo y Sostenibel pa Aruba. Un gran oportunidad pa hobennan riba asistencia social (bijstand) como tambe pa esunnan cu na e momento aki ta sin trabou of cu a stop di bay scol cu ta desea di por haya un oportunidad riba mercadolaboral.
E programa di BRISA lo tin un duracion di total 2 aña. E tawordo dividi den fasenen cu ta cuminsa na Departamento di Asuntonan Social y cu ta termina cu un contract laboral pa e cursista.
Pa mita di December e comision encarga cu ta consisti di DPL, DAS, DAO y A-VET lo presenta e plan di implementacion na Gabinete Wever Croes.
Pa e tempo ey lo duna informacion extenso riba e tremendoproyecto aki pa nos hobennan, brindando nan un di dos oportunidad den nan bida.


text:
Un grupo di briyante cientifico a desaroya un anticurpa nobo cu a demostra di a caba cu casi tur e cepanan di HIV, previniendo e infeccion.
E aporte nobo aki na remedi tradicional, ta representa sin duda, un speransa pa tur e sernan humano cu ta padece di e patologia aki rond mundo.
E anticurpa aki a wordo purba riba 24 macaco, na kendenan a suministra e remedi nobo. Ningun di e mamiferonan a desaroya HIV una bes cu a inyecta e anticurpa.à
Un gran cantidad di pashent a desaroya naturalente poderoso anticurpa yama “anticurpanan ampliamente neutralisante,” esakinan a motiva creacion di e mas reciente remedi contra HIV, den cual ta contene un combinacion di 3 di e anticurpanan aki, loke a resulta di ta un arma super poderoso ora di defende e organismo di e avance of inicio di HIV.
Investigadornan a purba na sintetisa dicho anticurpanan mediante ingenieria genetico, pa asina por yuda e pashent.
E aporte medico a wordo publica den e revista Science y ta e resultado di un colaboracion entre US National Institutes of Health y e farmaceutico Sanofi.
Ta spera cu e remedi nobo aki por tin e resultadonan concreto mas pronto posibel.


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a derota Hanshin Tigers ku skor di 4-0
Wladimir Balentien no a konektá hit den 2 turno na bate ku 2 base por bola i 1 kareda anotá. Wladimir tin un promedio di .277
- Rakuten Golden Eagles a pèrdè di Fukuoka Softbak Hawks ku skor di 10-4
Andruw Jones a konektá 2 hit den 3 turno na bate ku 2 kareda empuha. Andruw tin un promedio di .222
Resultadonan di Beisbòl Liga Grandi di ayera:
- Los Angeles Angels a pèrdè di Baltimore Orioles ku skor di 7-6
Jonathan Schoop no a hunga den e partido aki
- Seattle Mariners a derota Cleveland Indians ku skor di 5-2
- Chicago White Sox a gana Detroit Tigers ku skor di 11-4
- Arizona Diamondbacks a pèrdè di Cincinnati Reds ku skor di 3-0
Didi Gregorius a bai di 4-2 ku 1 tripel. Didi tin un promedio di .246
- Milwaukee Brewers a pèrdè di Tampa Bay Rays ku skor di 5-1
- Philadelphia Phillies a derota New York Mets ku skor di 6-0
- Toronto Blue Jays a pèrdè di Boston Red Sox ku skor di 4-2
- Washington Nationals a pèrdè di Miami Marlins ku skor di 3-0
- Colorado Rockies a pèrdè di Chicago Cubs ku skor di 4-3 den 16 entrada
- New York Yankees a derota Texas Rangers ku skor di 12-11
- Minnesota Twins a gana Kansas City Royals ku skor di 2-1
- Oakland Athletics a derota Houston Astros ku skor di 7-4
- Atlanta Braves a pèrdè di Los Angeles Dodgers ku skor di 8-4
Andrelton Simmons a konektá 1 hit den 3 turno na bate ku 2 base por bola i 1 kareda empuha. Andrelton tin un promedio di .256. Pa Dodgers, Kenley Jansen a salba su di 31 partido di temporada pichando 1 entrada i 1 tèrsio sin permití kareda. Kenley tin un efektividat di .314
- St. Louis Cardinals a pèrdè di San Diego Padres ku skor di 3-1
- Pittsburgh Pirates a derota San Francisco Giants ku skor di 3-1
Partidónan di Liga Grandi pa awe:
- Milwaukee Brewers kontra Tampa Bay Rays
- Philadelphia Phillies kontra New York Mets
- Arizona Diamondbacks kontra Cincinnati Reds
- Washington Nationals kontra Miami Marlins
- Oakland Athletics kontra Houston Astros
- Pittsburgh Pirates kontra San Francisco Giants
- Los Angeles Angels kontra Baltimore Orioles
- Seattle Mariners kontra Cleveland Indians
- Chicago White Sox kontra Detroit Tigers
- Toronto Blue Jays kontra Boston Red Sox
- Colorado Rockies kontra Chicago Cubs
- New York Yankees kontra Texas Rangers
- Minnesota Twins kontra Kansas City Royals
- Atlanta Braves kontra Los Angeles Dodgers
- St. Louis Cardinals kontra San Diego Padres
Breve:
Liga Menor Tripel A
- E ekipo di Albuquerque Isotopes a anunsiá ku nan a pone Roger Bernadina riba lista di hungadó leshoná pa motibu di un leshon na su pols robes. Roger a hunga den 10 partido ku e ekipo i tabata tin un promedio di .222
Liga Menor Dòbel A
- Curt Smith no a konektá hit den 1 turno na bate pa Springfield Cardinals. Curt tin un promedio di .277
Liga Menor Klase A
- E ekipo di Dayton Dragons a anunsiá ku na a pone Carlton Daal riba lista di hungadó leshoná ku un leshon na su pols. Calrton tabata tin un promedio di .296 e temporada aki pa Dayton Dragons. Ainda no ta konosí kuantu tempu e pelotero lo keda riba lista di hungadó leshoná
- Chris Garia a konektá 2 hit den 4 turno na bate ku 1 base por bola, 1 kareda anotá i otro empuha pa Myrtle Beach Pelicans. Chris tin un promedio di .288
- Juremi Profar a konektá 1 hit den 3 turno na bate ku 1 kareda anotá pa Spokane Indians. Juremi tin un promedio di .268


text:
Relaciona cu e crimen cu a tuma luga diamars merdia na un cas na Wayaca unda homber desconoci arma a...Read more
Relaciona cu e curpa sin bida haya di e turista Lanval E.J. Philips riba 2 di September 2016, e curpa...Read more
ATECH*, en colaboracion cu Brenchie’s Lab y Ace Engineering, ta introduci Tech Playground Un Experiential & Interactive Lab Dia: September...Read more
Despues cu diamars Aruba a keda paralisa pa e caso di crimen caminda cu un persona a perde su bida...Read more
Diasabra 17 di September venidero di 5 or’ di atardi te 7’or di anochi Taoist Tai Chi Society Aruba ta...Read more
Happiness 360 Conference a wordo inaugura, cu participacion di prome minister Mike Eman, minister di Turismo Otmar Oduber, ATA-CEO Ronella...Read more
Desde aña pasa SETAR a pone como un di su metanan principal pa desaroya servicionan nobo y innovativo pa facilita...Read more
Roots Palmera ta un banda cu integrantenan Arubiano biba na Hulanda. Desde nan inicio aña pasa Roots Palmera a forma...Read more
Despues cu na aña 2012 a cuminsa cu e proyecto di praktijk ondersteuning pa algun dokter di cas, awe mester...Read more
E momento a yega pa bay tene y matene e barionan limpi. Director di City Inspector, Marlon Pietersz a splica...Read more
Dialuna a habri inscripcion pa e expedicion arqueologico 2016 y di biaha interesadonan a cuminsa yama Museo Arqueologico pa inscribi...Read more
Un donante di sanger no por bin cana kibra duna sanger mas. Nan ta wordo yama door di e Banco...Read more
Comunidad a acudi cu entusiasmo na Aruba Bank su MegaMATCH Car Sale Event diasabra ultimo. Debi na gran demanda lo...Read more
Un aroma di koffie ta traslada nos na e Fundacion Siñami Paso pa Paso Aruba, pa laga nos disfruta di...Read more
Diasabra mainta riba 10 September recherchenan di Oranjestad a haci detencion di e homber R.Danies na su cas na San...Read more
"Tin mas keho denuncia riba red social cu tin den nos sistema y esey ta preocupante. Pa dos motibo, pasobra...Read more
Diamars mainta, dia 13 di September, a tuma lugar e apertura di aña Parlamentario nobo pa cual aki e presidente...Read more
RBC Royal Bank a lansa otro solucion innovativo pa nan clientenan den e Mercado Hulandes Caribense. RBC su clientenan di...Read more
Entrante 14 di september 2016 e prijsnan di benta di productonan petrolero lo cambia. Esaki ta conta pa gasolin, diesel...Read more
Aki ta sigui e discurso di S.E. Gobernador di Aruba, sr. Fredis Refunjol, na ocasion di e apertura di Aña...Read more


text:
Kralendijk – E siguiente convencion di Dutch Caribbean Nature Alliance (DCNA) lo enfoca riba maneho, cambio di clima y envolvimento di hubentud den conservacion di naturalesa. Tur seis organisacion pa maneho di parke nacional di e islanan cu ta forma parti di Reino Hulandes den Caribe ta uniendo forsa pa fortifica politicanan pa maneho strategico di naturalesa pa e añanan cu ta bini. Patrona di DCNA, Su Altesa Real Princesa Beatrix di Hulanda, tambe lo asisti na e convencion cu lo tuma luga di diamars 23 pa diabierna 27 di november na Corsou.
Maneho den tempo di recuperacion
E trastornonan significativo cu e pandemia a cousa a recorda nos cu nos ecosistemanan ta critico pa nos alcansa exito, siendo islanan chikito den desaroyo. Futuro desaroyo den e temponan dificil aki mester ta duradero, cu e meta pa conserva e biodiversidad di nos islanan, cu na su turno ta sostene e producto turistico unico di e islanan di Reino Hulandes den Caribe.
Un di e actividadnan cu ta destaca durante e convencion ta e reunion di directiva, cu pa prome biaha lo tuma luga en persona despues di casi dos aña di reunion virtual. Tadzio Bervoets, director di DCNA a indica cu “a pesar di e conviccion cu nos por alcansa mas dor di uni forsa, nos ta realisa cu maneho ta mesun importante. Esaki ta e motibo dicon nos reunion di directiva lo atende cu nos structura di maneho y nos vision strategico pa e temporada benidero.”
Cambio climatologico
E seis islanan di Reino Hulandes den Caribe ta saliendo di e efectonan di e pandemia. Sinembargo, e region di Caribe mes tambe ta experenciando un otro crisis cu lo tin impacto significativo riba e ecosistemanan cu ta asina crítico pa e economianan duradero cu mester construi. Un di e workshopnan na e convencion lo enfoca riba resistencia pa cambio di clima. E topico aki no por tawata mas oportuno, considerando lidernan global su compromiso renoba pa mantene subida di e temperatura averahe global bou di 2° Celsius. Presidente di directiva di DCNA, Hellen van der Wall, a indica cu “Caribe tin un posicion geografico prominente den e crisisnan climatologico y solamente uzando e producto- y servisionan cu naturalesa ta brinda nos, nos islanan di Reino Hulandes den Caribe por bira sociedadnan resistente.” E workshop aki lo tira lus riba un proyecto piloto cu ta trata na analisa y compronde e impacto di cambio di clima riba areanan marino proteha na Indonesia y den Caribe. E meta di termino largu di e proyecto aki ta pa organisa un programa di investigacion muchu mas elabora cu lo yuda desaroya intervencionnan contra e consecuensianan dinamico di cambio climatologico.
Envolvimento di hubentud
Durabilidad ta encera cumpli cu necesidadnan actual, sin compromete e siguiente generacion pa por cumpli cu esnan di dje. Cu e conosemento aki DCNA ta considera hoben un grupo di interes crucial den nan trabou. For di 2019 e convencionnan di DCNA ta inclui un simposio pa hoben, cu ta brinda nan un plataforma pa comparti nan punto di bista. Nan aporte a mustra di ta valioso durante añanan. Danki na nan aporte a crea programanan di naturalesa pa hubentud. E aña aki tambe lo figura durante e simposio combersacionnan dirigi riba e importancia pa inverti den enseñansa tocante naturalesa, pa asina yuda crea hobennan cu ta sinti nan mes responsabel pa areanan natural. A pesar cu e generacion di embahadornan di medioambiente cu ta na caminda ta parse di ta inclina pa practica uzo responsabel di recursonan natural disponibel, ta imperativo pa ofrece nan e hermentnan necesario for di ora nan ta hoben.
Pa mas informacion tocante e convencion di DCNA por bishita e pagina di Facebooc di DCNA: DutchCaribbeanNatureAlliance.


text:
Kerido Bishitantenan. Na prome lugar masha danki pa bishita e website aki. Joycita-ADV tin komo meta pa hiba e Evangelio pa medio di internet. Mi ta risibiendo hopi reakshonnan positivo i ta kontentu di mira i sa ku Joycita-adv ta un bendishon pa hopi ku ta bishité.
Manera nos por a ripara, e site no ta djies un site pero e tin un mishon Evangeliko pa alkansa tur esnan ku no konose e Evangelio di Kristu Hesus. Komo un website boluntario mi a skohé pa pone materialnan konstruktivo, edukativo i elevativo. Mi tin komo meta pa medio di joycita-adv pa sigui ofresé, pa tur esnan ku ta bishité, i tambe alkansa tur esnan ku no konose Kristu ku é Evangelio.
Tantu pa mantene e website komo pa hasi tur e trabounan nesesario, pone tur kos online ta rekeri hopi tempu, boluntat, pasenshi i e tin su gastunan ku ne. Un website tin su gastunan pero ku bo sosten i pa e grasia di Dios mi por sigui traha i ofresé un i tur materialnan asina nos kada un por krese Spiritualmente. Pesei toch permiti mi hasi bo e pregunta pa sostene joycita-adv. Ku bo bishita, orashon i tambe ku loke bo por permiti bo mes financieramente.
Di e manera aki bo tambe por kontribui ku joycita-adv, loke e ta hasiendo i tur e lokualnan ku por hasi ahinda. Bo bendishon na joycita-adv lo ta di bendishon pa otronan tambe. Bo por hasi bo donashon riba kuenta di banko ku ta: NL32 RABO 0151228590 t.n.v. J.M.Presentacion Mi ta yama bo masha masha danki pa bo sosten i kompreshon. Tambe mi ta altamente gradisido ku tur e personanan ku a sostene i yuda pa e site por bira un eksito.
Saludo,
Joycita
IBAN: NL32 RABO 0151228590 J.M Presentacion


text:
Asina cu aña a habri, varios studiante ya tabata pura pa scol habri bek pa asina nan por sigui gosa di nan educacion. Asina tambe, dos studiante di IPA a conta nos di un proyecto, cu nan a prepara y ehecuta pa asina awe nan presenta dilanti nan docentenan. Jerry Diaz, studiante di primaire onderwijs klas 2 a conta cu mas cu claro tabatin poco nervio prome cu e presentacion, pero cu esaki a bay hopi bon. Asina el a sigui splica cu esaki ta prome biaha cu ta haci un proyecto asina aki na IPA, pues tabata trata di un proyecto completamente digital.
Tema cu nan a scoge pa esaki ta sigur uno cu tin hopi atencion riba dje aworaki, esta contaminacion den lama di plastic y otro articulo. Aki kier a enfoca riba mantencion di nos lamanan limpi y a dedica mas o menos tres siman trahando riba esaki. Diaz a gradici e docentenan di IPA pa e oportunidad pa realisa e proyecto aki y na su coleganan cu tambe a aporta na esaki.
Na su turno Marielle Lacle, studiante di primaire onderwijs klas 2 tambe, a conta cu e presentacion a bay hopi bon y cu e ta contento cu con esaki a bay. El a splica cu nan a dedica hopi ora pa asina por entrega un producto final di calidad y esey ta netamente locual nan a logra. Pa loke tabata nan tema, a opta pa bay cu esun di bestia y nan habitat. A realisa e proyecto aki hacienda ‘coding’, pues algo completamente nobo pa nan, pa cual nan mester a haci hopi ‘research’ pa por ehecut’e debidamente.
Lacle a splica cu delegacion di trabou den nan grupo a bay facil y cu cada ken a sa di aporta, specialmente ora cu nan a enfrenta un cu e otro problema den e programa. A termina bisando cu nan tur ta contento cu e resultado y tambe a gradici e docentenan p’e idea di digitalisacion y mas cu claro pa e guia brinda.


text:
CINCINNATI – Den wikènt tras di lomba e ekipo di Cincinnati Reds a anunsiá ku nan ta kita Roger Bernadina for di riba nan roster pa hasi lugá pa e pelotero Skip Schumaker. Pa hasi e moveshon aki posibel e ekipo di Cincinnati a designa Roger pa asignashon.
Ku esaki e ekipo tin tempu pa disidí kiko nan ta bai hasi ku Roger. E ekipo ta haña 10 dia pa hasi un di e siguiente moveshonnan: nan por kambia e hungadó, nan por lag’e den libertat of nan por pone riba ‘waivers’.
Roger tabata tin un promedio di .143, konektando kuater hit den 28 turno i solamente un hit den 11 turno komo pinch-hitter. Segun Roger, e la keda un tiki sorprendé pero por komprendé e situashon. Lo e warda algun dia i wak kiko lo pasa.


text:
Pronóstiko di tempu pa Kòrsou i bisindario bálido te djasabra mainta 6:00 o.l., 14 di ougùstùs 2021.
Pronóstiko
Pronóstiko di tempu pa Kòrsou i bisindario bálido te djasabra mainta 6:00 o.l., 14 di ougùstùs 2021.
Kompilá: djabièrnè 13 di ougùstùs 2021, 05:00 o.l. (09:00 UTC)
Tempu: Parsialmente nublá ku chèns pa algun áwaseru lokal.
Temperatura máksimo lo alkansá 33ºC i temperatura mínimo 27ºC.
Solo ta sali 06:24 i ta baha 18:56 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). De bes en kuando basta fuerte den ráfaga forsa 5 (31 te 39 km/ora, 17 te 21 nudo).
Situashon general: Kondishon atmosfériko lo ta favorabel pa desaroyo di algun nubia riba nos region durante di próksimo 24 ora. E nubianan aki ta asosiá ku un ola tropikal ku ta aserka área di Karibe i esaki por kondusí na de bes enkuando algun áwaseru lokal riba nos isla.
Kondishon di laman: Trankil te moderá ku altura di olanan entre 0.5 i 1.5 meter (2 i 5 pia).
Sistemanan signifikante di wer tropikal: Depreshon tropikal Fred ta sigui move nortwèst entre Cuba i Bahamas. Un área aktivo di wer den Atlántiko tin un chèns grandi pa desaroyá den un sistema tropikal. E disturbionan aki no ta forma un menasa pa Kòrsou.
Fenómeno spesial: Ningun.


text:
Informashon tokante prosesamentu di ‘aangifte’ i ponementu di ‘aanslag’ 2019 di Inkomstenbelasting
Informashon tokante prosesamentu di ‘aangifte’ i ponementu di ‘aanslag’ 2019 di Inkomstenbelasting
Geplaatst op 19 August 2021 dor di Ministerio Finansa
WILLEMSTAD – Inspektor di Impuesto sra. Jamila Isenia a informá na komienso di aña ku lo kuminsá prosesá “aanslag 2019” na final di mart 2021 por medio di un plataforma nobo di IT.
Meta di e sistema nobo ta pa hasi posibel ku por pone aanslag di forma outomátiko. Esaki ta pone ku por tin hopi punto di kontrol i validashon.
E trabou di prosesá ‘aanslag 2019’ a kuminsá manera planeá, pero debí na ‘lockdown’, mudansa di ofisina di Inspekshon di Impuesto pa WTC i tambe algun fayo den e plataforma nobo di IT, e proseso a kana mas poko poko ku kustumber.
Awor akí ta poniendo ‘aanslag’ di forma manual, di kual un porsentahe chikitu di forma outomátiko.Señora Isenia ta enfatisá ku e meta ta pa sigui prosesá aangifte 2019 di forma manual i automátiko durante lunanan di sèptèmber te ku desèmber 2021. Mientrastantu ta sigui hasi adaptashon na e sistema pa drecha sierto fayo-, puntonan di kontrol i di validashon. Di e forma akí por logra ku mas tantu posibel por outomatisá prinsipalmente e sistema di pone ‘aanslag’.


text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota ORIX Buffaloes ku skor di 5-4
Andruw Jones a konektá su di 20 honron di temporada. Den e partido Andruw a bai di 3-1 ku 1 base por bola, 2 kareda anotá i otro empuha. Andruw tin un promedio di .220
Resultadonan di Beisbòl Liga Grandi di ayera:
- Los Angeles Angels a derota Cleveland Indians ku skor di 12-3
- Kansas City Royals a pèrdè di Detroit Tigers ku skor di 9-5
- Atlanta Braves a pèrdè di Washington Nationals ku skor di 2-1
Andrelton Simmons no a konektá hit den 4 turno na bate. Andrelton tin un promedio di .240
- Pittsburgh Pirates a derota Philadelphia Phillies ku skor di 6-4
- Chicago Cubs a pèrdè di Toronto Blue Jays ku skor di 8-0
- Baltimore Orioles a derota Boston Red Sox ku skor di 4-0
Jonathan Schoop no a konektá hit den 4 turno na bate. Jonathan tin un promedio di .217
- Colorado Rockies a pèrdè di New York Mets ku skor di 3-2
- St. Louis Cardinals a derota Cincinnati Reds ku skor di 5-0
- Miami Marlins a gana Milwaukee Brewers ku skor di 6-4
- Oakland Athletics a pèrdè di Chicago White Sox ku skor di 5-4 den 12 entrada
- Houston Astros a pèrdè di Seattle Mariners ku skor di 4-1
- San Diego Padres a pèrdè di Los Angeles Dodgers ku skor di 9-4
Roger Bernadina no a mira akshon den e partido aki. Meskos ta konta pa Kenley Jansen
Partidónan di Liga Grandi pa awe:
- Atlanta Braves kontra Washington Nationals
- Minnesota Twins kontra Cleveland Indians
- Pittsburgh Pirates kontra Philadelphia Phillies
- Tampa Bay Rays kontra New York Yankees
- Chicago Cubs kontra Toronto Blue Jays
- Kansas City Royals kontra Detroit Tigers
- Baltimore Orioles kontra Boston Red Sox
- Colorado Rockies kontra New York Mets
- St. Louis Cardinals kontra Cincinnati Reds
- Los Angeles Angels kontra Cleveland Indians
- Miami Marlins kontra Milwaukee Brewers
- Oakland Athletics kontra Chicago White Sox
- Houston Astros kontra Seattle Mariners
- San Diego Padres kontra Los Angeles Dodgers
- Arizona Diamondbacks kontra San Francisco Giants
Breve:
Liga Menor Dòbel A Playoff
- Hainley Statia no a konektá hit den 1 turno na bate pa Huntsville Stars. E ekipo di Huntsville Stars a keda eliminá for di playoff ku un derota ayera kontra Chattanooga Lookouts
Liga Menor Klase A Playoff
- Darren Seferina a konektá 1 hit den 4 turno na bate pa State College Spikes. E seri mihó di tres ta empatá na 1 ku e wega desisivo tumando lugá awe


text:
Desde 2016 e concept Landsverordening cu ta regarda institucion di e funcion Ombudsman y Kinderombudsman tabata cla. Lastimamente e Gobierno di Mike Eman no tabatin e ley aki como un prioridad. Cu e ser humano no tabata central den nan maneho ta un echo mirando e crisis social cu nan a bay laga atras y e mega debe cu nan a pone riba lomba di pueblo.
Desde cu Gabinete Wever-Croes a tuma over gobernacion, nan si a pone e ser humano central y kier percura pa mas proteccion pa e ser humano. Actualmente Aruba ta e unico pais den Reino cu no tin un Ombudsman.
Un Ombudsman ta un defensor di pueblo. Un institucion cu lo brinda proteccion na pueblo y nos muchanan. Un Caminda cu un ciudadano por acudi ora cu e ta sinti su mes prehudica of cu su derechonan no ta keda respeta door di Gobierno. Asina cu e Ombudsman ricibi e keho e lo studia e caso y duna conseho na Gobierno con pa actua.
Na 2005 tres (3) Parlamentario di Movemiento Electoral di Pueblo a cuminsa cu e proceso pa bin cu un iniciativa di ley regardando un Ombudsman, pero Raad van Advies no a tume den behandeling. Djei na 2013 a lanta un Bijzondere Commissie den Parlamento cu a cuminsa traha un biaha mas ariba e topico aki. Na 2016 e concepto di Ley tabata cla y a cana su proceso. Lastimamente e ley no a keda atendi debidamente door di Gabinete Mike Eman y nan no tabata kier a aloca e fondonan necesario pa cristalisa e institucion di un Ombudsman/Kinderombudsman.
Mirando e negligencia di Gabinete Mike Eman, ora cu Parlamento number 10 a bira realidad mesora a cuminsa traha riba e ley aki atrobe, a base di comunicacion serio cu Gobierno. Como Parlamentario nobo nos a revisa e concepto cu tabatin riba mesa, a duna nos input y a realisa cambionan. Mirando e cambionan realisa Parlamento a dicidi durante e reunion publico di dia 20 di november 2019 pa ofrece e ley un biaha mas na Raad van Advies pa nan conseho.
Paralelo na e proceso pa aprobacion di e Ley di Ombudsman ya caba Gabinete Wever-Croes a presupuesta e fondonan necesario den presupuesto 2020 pa realisa institucion di e Oficina di Ombudsman.
Gobierno ta cla, p’asina cu e ley pasa, habri solicitudnan di Ombudsman, KinderOmbudsman y demas funcionnan cu e oficina ta rekeri. Posicionnan aki lo wordo yena primeramente door di hendenan cu ya ta trahando den Gobierno caba mirando cu tin un ‘personeelstop’ na vigor. Oficina di Ombudsman ta bay ta un instituto totalmente independiente di Gobierno pa garantisa miho servicio pa atende cu derechonan di ciudadanonan.
Mediante e ley aki cada ciudadano di nos pais incluyendo nos muchanan por cuminsa sinti e siguridad cu nan derechonan lo wordo respeta. Di e manera aki Parlamento y Gobierno ta pone e ser humano central.


text:
The content originally appeared on: Diario
Ryan Maduro, Director General: —*Te cu dialuna, 590 a registra
ORANJESTAD (AAN): Director General di Colegio EPI, Ryan Maduro, a duna di conoce den conferencia di prensa c’un di e ehercicionan cu nan a haci ta pidi tur e scolnan MAVO na Aruba pa un inventarisacion pa sa exactamente di cuanto studiante lo por no haya un oportunidad pa drenta den e opleidingnan.
E inventarisacion a trece dilanti cu pa Apothekerassistent ta 5 studiante, pa Bouwkunde ta 31 studiante y pa Werktuigbouwkunde ta 13 studiante. Di e lista aki no sa ainda cuanto ta gradua y esey kiermen cu e por baha, Maduro a señala.
Normalmente EPI ta tuma 70% di e studiantenan cu ta bisa cu kier bay e opleiding, pero nan no ta sigur si nan ta gradua ainda. E resultado final ta hopi biaha pa e grupo ey 70% di esnan cu ta slaag.
Cu e regla cu mester tin minimo 10 persona den un grupo, esey ta nifica cu Apothekerassistent no por habri, Bouwkunde ta un opleiding cu si tin binti y tanto studiante cu lo por habri un grupo y Werktuigbouwkunde tambe, si ta aplica e 70% ta un grupo cu no por habri, a señala.
Pa loke ta trata 2022-2023, e proceso di inscripcion a habri for di 1 di Mei y ta importante pa e studiantenan cu ta interesa pa bay EPI na un di e 13 opleidingnan cu nan ta ofrece pa bay riba nan website pa haya tur informacion.
Pa e 8 opleidingnan nobo, no tin un exigencianan fuerte pa por ingresa. E unico exigencia ta cu mester tin un diploma. Esey kiermen cu ta haci’e flexibel pa e studiantenan cu kisas no tin e profil pa ‘fit’ den e opleiding, cu toch por haya un chens pa drenta, Ryan Maduro a splica.
E fecha cu EPI ta cera e inscripcion ta dia 15 di Juni proximo y na momento cu cera esaki ta bay tin un bista completo di tur esnan cu a inscribi y basa riba esaki, lo bay bek na mesa cu Directie Onderwijs, DPS, Inspectie pa determina si mester haci cambio of kico otro mester haci pa acomoda e studiantenan pa drenta EPI, e director a expresa.
Te cu dialuna 23 di Mei, tin 590 studiante cu a registra pa bay na un di e opleidingnan na EPI, pero di e 590 aki, 218 a paga e suma di inscripcion. Tanten cu e studiante no paga e proceso di evaluacion no ta cuminsa, a enfatisa.
E meta di EPI ta 572 studiante y tin 218 studiante di cual 77 a pasa ful e proceso di evaluacion caba y ta cuminsa na school-jaar 22/23 como studiantenan nobo. Tin dos siman mas pa bay, Ryan Maduro a declara.


text:
Negoshinan mester mantené ora di sera konforme di nan pèrmit.
KOMUNIKADO DI PRENSA 097/2022
22 febrüari 2022
Negoshinan mester mantené ora di sera konforme di nan pèrmit.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Funshonarionan di e tim di kontrol i mantenshon di KPC/ECI (M.E.O.) a tuma nota ku
despues ku djabièrnè último a kanselá e orario di Toke de Keda, diferente negoshi tantu
Horeca komo ‘standplaats’ (trùk di pan), a desviá for di e orario di operashon stipulá den
nan pèrmit.
Na momentu ku kanselá un of mas stipulashon den e lei di emergensia, sin mas lokual ta
stipulá den e pèrmit konforme ‘Vergunningslandsverordening’, ta bira vigente.
Den e kaso aki ta trata di orario di operashon.
Kuerpo Polisial i e Departamentu di Inspekshon di M.E.O. ta urgi tur kargadó di pèrmit, ku ta
nan deber/obligashon pa manetené nan mes na tur kondishon stipulá den e pèrmit otorgá,
inkluyendo e orario di operashon.
No ta pèrmití pa ningun negoshi tèrminá su aktividatnan komersial despues di e orario ku ta
stipulá den su pèrmit korespondiente.
Inkumplimentu ku lei i violashon di e pèrmit otorgá, tin sanshon komo konsekuensia.


text:
Enith Brigitha na edat di 9 aña a kuminsá práktika e ramo di deporte landamentu. Na edat di 12 aña el a representá Kòrsou ku éksito den kompetensha di landamentu den Weganan di Reino, konkistando medaya di plata.
Ku su 15 aña Enith ta gana medaya di oro pa Kòrsou den Weganan di Reino di 1970.
Na 1971 Enith ta gana su promé medaya di oro pa Ulanda den kompetensha entre Ulanda i Alemania na Keulen-Alemania. Den klasifikashon final di e di XX Weganan Olímpiko di 1973 na Münich, Alemania Enith ta figura entre e 8 mihó landadónan femenino di mundu.
Enith a gana 2 medaya di plata i 2 di bròns pa Ulanda den e promé Kampeonato Mundial di landamentu di 1973 na Bélgrado-Checoslvakia. Den e XXI Weganan Olímpiko di 1976 na Montreal-Canada, Entih a kompetí pa Ulanda, ganando 2 medaya di bròns.
Distinshon risibí:
_ Deportista Femenino di aña 1973 nombrá pa Asosiashon di Kronistanan Deportivo di Ulanda.
_ Deportista Femenino di aña 1975 nombrá pa Asosiashon di kronistanan Deportivo di Ulanda.
_ Miembro honorario di “Nederlandse Zwembond”
_ Miembro honorario di klup di landamentu “Het IJ”
_ “Ridder Den Orden Di Oranje Nassau”


text:
The content originally appeared on: Diario
Tur accion cu por mishi cu turismo ta un paso atras pa Aruba — *Mester evita accionnan cu ta afecta industria di turismo di Aruba — *Awe mester edifica y recupera loke a bay perdi den situacion inespera
ORANJESTAD(AAN)- Cu Aruba y henter mundo ta pasa den un crisis sumamente serio, no ta algo cu mester splica ni mucha.
Incertidumbre y mas incertidumbre ta bini dilanti den maneho di tur pais grandi cu ta trata di na forma pa introduci medidanan, cu por hiba mundo na un recesion cu resultadonan sumamente serio.
E situacion den cual tur ser humano mester biba, ta carga cu problamanan cu ningun momento mundo por a spera algun aña pasa.
Nos mester ta honesto cu nos mes y cu nos comunidad y admiti cu hamas un hende na cualkier pais na mundo por a spera cu e mundo cu nos tabata conoce, a stop di existi.
Esaki ta e realidad. E mundo cu tur hende a tuma como garantisa na entrada di 2020, no ta existi mas.
2020 a nifica destruccion di tur loke hende a tuma como garantia. E nivel di bida a basha abou pa tur hende na un forma of otro ya cu ta entrada di tur hende, tur compania y tur pais a wordo afecta dor di Covid-19, cu no a anuncia kico e lo a haci cu mundo.
Nos mester biba cu realidad cu ta splica cu na 2020 mundo a basha abou y hende ni sikiera por a participa na e proceso laboral y social.
Variantenan di e Coronavirus nobo a sigui otro. Na final di 2021, prijs di gasolin a cuminsa subi y a afecta tur produccion. Bida a bira mucho mas caro y asina mucho mas dificil y awe tur hende y tur instancia ta confronta situacionnan cu na entrada di 2020, nunca por a wordo spera.
Turismo a duna prueba di ta e fuente mas importante di entrada pa Aruba. Cada turista cu dicidi cu e ta pasa su vacacion na Aruba, ta un sosten mas pa economia di e pais, cu ta depende di tanto factor local y externo.
E turista cu ta bini Aruba, ta hende tambe y ta busca un lugar trankil pa e lubida su realidad na su cas, cu sin duda ta wordo afecta pa mes problemanan humano cu ta conoci na Aruba.
Ayera Aruba a registra un situacion den cual miembronan di Aduana di aeropuerto a dicidi cu nan ta drenta accion, pasobra no tabata tin e cantidad suficiente di trahador.
Nos ta comprende cu mester soluciona e situacion. Pero accion mester ta e ultimo solucion sigur na aeropuerto, caminda turistanan cansa di tur loke nan a laga atras na cas, ta paga pa nan haya refugio y alivio di tension diario di bida pa algun dia.
E mundo actual no ta facil pa ningun hende. Pero e ta exigi pa mas cu nunca tur hende duna algo mas di su mes pa asina por yega na un mihor mayan.
E situacion na aeropuerto mester wordo soluciona y di ambos banda mester por comprende otro, pasobra aeropuerto ta e porta, e entrada di Aruba, refugio di hende cu kier lubida problema den bida y ta paga pa nan vacacion, loke ta bira entrada pa economia di Aruba.
E problemanan mundial actual no ta facil pa ningun hende. Pero si kier yega na solucion, si kier yega na un mihor mañan, mester bolbe na e mihor ingrediente di Aruba, cu ta e Arubiano dispuesto di duna lo mihor di su mes pa bienestar general di Aruba.
Den temponan dificil mas cu nunca, busca compromiso, busca solucion pa hunto por sigui traha riba recuperacion, di loke for di 2020 a bay perdi.


text:
The content originally appeared on: Diario
ORANJESTAD (AAN): Manera a ser treci dilanti caba, e grupo di Comerciantenan Uni, y tambe casi tur gremio na Aruba a expresa su den linea grandi,
nan ta di acuerdo pa bin cu un tax tipo BTW riba e isla, como cu e lo bay percura pa tur hende paga nan fair share.
Sinembargo, un BTW halto lo no ta consehable e momento aki. Net awor cu tin guera entre Rusia y Ucrania cu a pone hopi material bira scars, y cu tin keto bay lockdown y problema logistico na Asia pa cu transporte di material.
Nan posicion ta pa mihor laga e BTW keda cu un solo tarifa, esta algo simple, pa asina evita cu negoshinan lo haya nan mes ta haci extra mas gasto pa bay procesa multiple-tarifa di BTW cu aparentemente Gobierno tin pensa di bin cune.
Frans Ponson di Comerciantenan Uni a indica cu di cuminzamento di aña caba e inflacion na Aruba ta “through the roof”, y a menciona e prijs halto di gasolin.
“Ami no sa con hendenan ta handle e inflacion, anto Gobierno ta bin pone un BTW di 14%, e ora ciudadanonan no por haci nada otro,” Ponson a bisa. Situacion pa tur hende lo bay bira imposible.
E vocero di Comerciantenan Uni profundamente ta lamenta cu Gobierno no a djis busca opinion di nan, y di resto di gremionan prome cu nan a subi e caminda pa busca forma con ta implementa BTW. E ta calcula cu tur cos lo a bay mucho mas simple, si acaso a check cu stakeholders prome, cu a gasta asina hopi tempo pa bin awor cu e supuesto tax nobo di BTW anto di 2 diferente tarifa.
Awor tin tur e complicacionnan aki, djis pasobra Gobierno a opta na comienzo pa no scucha input di ningun gremio.


text: Diasabra mainta despues di e Jouvert Morning polisnan cu tabata controla banda di la Granja na Savaneta a duna un Hummer pick-up preto un instruccion pa para pero e chauffeur no a cumpli cu e instruccion y a sigui core y por poco a atropeya un oficial, mesora algun oficial di e brigada motoriza a bay su tras y a start un persecucion bayendo direccion pabao na rotonde ex-Drive Inn e vehiculo a coy direccion nort rumbo pa Santa Cruz. Ta na altura di Shahai polis den un forma tactico a pone un fin na e persecucion aki unda e Hummer a bay dal riba e patruya cu tabata tin e caminda blokea. Eynan a start un pelea unda cu polisnan mester a haci uso di forza excessivo pa logra domina un di e pasaheronan y a logra detene tanto e chauffeur como e otro 2 ocupantenan.


text:
ORANJESTAD, Aruba – 21 di November 2019: Durante di e Campeonato di Caribbean 35+ Women Softball Tournament entre Aruba, Bonaire, Curacao, St. Maarten y Hulanda. Splash Angels (team di Aruba), a disfruta di nan “travel Bats” nobo, un regalo di Aruba Bank.
“Travel bats” ta batnan cu ta “biaha” cu hungadonan entre e diferente paisnan pa percura cu batnan ilegal no a wordo uza durante campeonato y asina ta preveni sancionnan. Splash Angels a sobresali den e campeonato y a logra yega den semi-final.
Pabien na Splash Angels pa e tremendo wega hunga durante Campeonato Caribbean 35+ Women Softball Tournament.
Nos ta invita Aruba henter pa bin apoya e damanan representando nos pais den e torneo ABC 30+ Damas cu lo tuma luga dia 22, 23 y 24 di November 2019.


text:
Diahuebs a celebra Dia Internacional di Enfermeria. Un dia cu no por a laga pasa sin mas y pa cual e nursenan na SABA a tene un evento pa asina celebra e dia asina importante.
Yvy Goeloe-Peterson, Activiteit Begeleider Oranjestad, a cuminsa na bisa cu a organisa e evento aki pa e nursenan cu ta traha sumamente duro. El a haci cu tur su curason. Rib’e dia aki a conta cu presentacion di Ataniro y tambe Angelo Koolman.
Ivy a gradici tur hende cu ta apoyanan, cu ta duna nan algo bek. Eseaki ta asina necesario. nan ta sumamente contento cu Ataniro y Angelo por a bin duna un presentacion. Tabata un emocion pa wak e nursenan ta traha asina duro.
Pa un relato mas extenso, lesa bo corant digital TREMPAN.


text:
TOKYO, Hapon – Diaranson e canciyernan di Hapon, Sur Corea y China a duna comienso na Tokyo un cumpre trilaterial cu lo centra su atencion riba e misil balistico cu Nor Corea a lansa oranan prome desde un submarino y cu a cay mas of menos un 500 kilometer di e costa Hapones.
“Mi ta spera cu nos mantene un debate substancial (riba e programa di misilnan Nor Coreano) durante e reunion,” e minister di Exteriornan Hapones, Fumio Kishida a splica prome cu e comienso di e reunion, den declaracionnan recogi pa e agencia di noticia Kyodo, segun Efe.
Na e encuentro a asisti tambe e canciyer Sur Coreano, Yun Byung-se y e Chines Wang Yi.
E misil a wordo lansa pa un submarino Nor Coreano desde e costa oriental di e hermetico pais rond di 5’or ora local.
E proyectil a recore mas of menos 500 kilometer y a aterisa riba un otro 500 di e costa Hapones, loke ta supone e prueba di mayor exito te cu e fecha pa Pyongyang cu e tipo di misilnan aki y a subraya e avancenan peligroso armamentistico di e regimen di Kim Jong-un.
Ta spera cu e combersacionnan di diaranson lo sirbi pa prepara futuro encuentro, entre nan un posibel reunion entre Hapon y China den marco di e cumbre di G20 cu lo wordo celebra den e ciudad Chines di Hangzhou dianan 4 y 5 di September proximo.
Fuente: El Universal


text:
ORANJESTAD – “Ningun momento no ta pagando ambtenaar si nan bay den cuarenta y no a vacuna”. Asina minister di salud Dangui Oduber a reacciona riba e noticia cu a circula den cierto medio, y cu a bay asina leu cu gobernantenan Hulandes a haci pregunta riba e tema aki. E tema di e articulo en cuestion a bira conoci ora cu parlamentario Marisol Lopez Tromp a cuestiona e hecho aki, refiriendo na un memo cu lo ta bisa cu no ta paga ambtenaarnan si nan tin cu bay den cuarentena pero no ta vacuna. Gobierno di Aruba (lesa: Minister Dangui Oduber) a reacciona y purba coregi contenido di e articulo. “E articulo y su cabez ta incorecto y no ta basa riba hechos” e mandatario ta cuminsa na bisa. Segun e mandatario, e ta un ehempel evidente pa troce informacion cu metanan di crea sensacion.
KICO TA E CASO
E mandatario a splica cu e articulo ta referi na un memo interno cu a wordo publica prome cu Omicron a yega Aruba y cual contenido no ta ni valido mes mas. Ademas, a palabra e contenido di e memo e tempo ey cu Direccion di Recurso Humano. “Ningun momento a pone cu lo no tin pago di salario durante periodo di cuarentena na un ambtenaar cu no a vacuna” e memo ta bisa. Loke e ta bisa si, ta cu mester tuma dianan di vacantie of ATV of timeback pa cubri e periodo aki cu pago. Esaki pasobra e dianan ey si ta cubri cu pago. Pues manera cu gobierno ta interprete, ta cu si un persona no ta vacuna, pero tuma su dianan liber cu e tin acumula, eseynan lo cubri su salario tanten. Pero cu si e no tuma esey, e ora e lo no ta cubri pa pago.
INTERPRETACION
Por compronde cu esaki tabata porta un interpretacion incorecto cu trahadonan a duna e contenido di e memo. Por compronde cu si e persona en cuestion, no tin time back of ATV of dia di vacantie mas, e ora si e ta perde esaki den pago si e mester bay den cuarentena si e no ta vacuna. Mes momento e maneho ta cu ora cu test positivo, y ban den isolacion, e ambtenaar ta wordo registra como AO y pues e ta wordo paga, aunke cu e no ta vacuna. Mester bisa acerca cu ora cu Omicron a haci su entrada, a cancela e medida aki, y implementa otro medida pues e memo aki no ta ni valido mas.
ORANJESTAD – Parlamentario pa partido Raiz, Misha Raymond a informa diabierna cu e ta apoya matrimonio di mesun sexo y cu e ta cofirmante hunto cu parlamentario Miguel Mansur di un ley di niciativa pa haci esaki un realidad. Segun Raymond, Cu fin di juni ta yega na clausura di luna di orguyo, Plataforma Raiz kier manda un palabra di elogio na miembronan Parlamentario Misha Raymond y Minister Geoffrey Wever trahando pa un sociedad inclusivo. E hecho cu un parlamentario di partido di coalicion ta co-firmante ta interesante mirando e posicion di e partner di coalicion MEP, cu a mustra den pasado caba cu nan no ta cla pa un ley manera cu esaki a keda proponi aworaki. Hasta den partido di oposicion actual AVP tabatin resistencia tempo cu e partido tabata na mando algun tempo atras.
ORANJESTAD - Prome minister Wever-Croes diahuebs mes a contesta Simar nan carta, cu e meta pa contra aresta nan (di Simar) carta. Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa. Prome Minister a contesta e carta mesora indicando tambe cu e ta considera cu ta importante pa contra-aresta esakinan inmediatamente.
ORANJESTAD – ‘Gobierno a wordo desagradablemente sorprendi, pa e anuncio di WEB awe mainta, sin cu a haya aprobacion di gobierno, mientras nos ta na mesa cu WEB y Elmar riba e tema aki” tabata e prome reaccion di prome minister Evelyn Wever riba e anuncio di aumento di tarifa di awa diahuebs mainta. WEB den un comunicado a anuncia diahuebs mainta cu e tarifa di awa lo conoce un aumento entrante 1 di juli 2022, esta diabierna awor. Esaki a gara hopi hende di sorpresa y awor, -segun e prome mandatario -, e propio gobierno tambe.
ORANJESTAD – Aunke cu e situacion di tempo no ta mustra mes pisa cu a premira, gobierno ta mantene e Shelter in Place toch pa awe diaranson atardi 6pm, te cu diahuebs mainta 6am. Loke si a dicidi diferente, ta cu ta definitivo cu no ta prolonga e Shelter in Place y ta pone cu Aruba por ‘bolbe’ na normalidad atrobe entrante diahuebs mainta. Esaki ta conta sigur pa comercio primordialmente. Asina prome minister Evelyn Wever Croes a bisa diaranson atardi 5’or durante un conferencia di prensa actualisa riba e tema di mal tempo. A duna un splicacion di e situacion di tempo y ta mustra cu ta solamente awacero y poco strena cu lamper lo haya y cu pa 10’or awe nochi caba, e pior lo mester a pasa.
ORANJESTAD – Entrante 12 di diaranson merdia, Aruba ta bou di codigo cora, cu ta e codigo maximo den caso di emergencia pa Aruba. Y den cuadro di e yegada di e mal tempo, posibel tormenta tropical, esaki tabata necesario. Asina prome minister Evelyn Wever a informa durante un conferencia di prensa extraordinario diaranson mainta.
ORANJESTAD – Diamars un mayoria den Parlamento a aproba e ley Normering Topinkomens, osea e asina yama Wever-Croes norm. Esaki a sosode cu votonan di partidonan di coalicion MEP y RAIZ y di e partido di oposicion Accion21. Esaki ta nifica cu Aruba oficialmente ta cumpli cu un condicion mas pa asina gobierno por duna 5% di salario bek na su trahadonan entrante luna di juli 2022. E ley ta regula e maximo cu un hefe di un compania semi gubernamental of gubernamental por gana, y esaki no por surpasa e 130% di e salario di un minister of prome minister. Ta premira si awor, cu algun compania lo por hiba gobierno Corte, debi cu nan tin contractonan pa e salario cu nan ta trahando pe actualmente. Algo cu gobierno ta na altura di dje. “


text:
Pa 2019, un di e metanan di Gabinete Wever Croes ta pa introduci un sistema fiscal mas simpel y mas husto. Pa por cumpli cu e meta aki, un serie di reforma fiscal a wordo crea, programa pa drenta na vigor dia prome di januari, 2019. Un di e reformanan aki ta encera e impuestonan BBO, BAZV y BAVP, stipulando cu e impuestonan aki no por wordo menciona separadamente den cobransanan, confirmacion di ordonan, y ofertanan, brindando transparencia y consistencia den e prijsnan di mercado. Esaki ta wordo splica den un comunicado di VCC International.
Hopi organisacion local, manera Aruba Hotel & Tourism Association y Aruba Trade & Industry Association, a indica cu lo ta imposibel pa nan tin nan sistema modifica riba un tempo asina cortico. Debi na e protestanan fuerte di e diferente partnernan aki, Gobierno di Aruba a emiti un periodo di gracia di 6 luna p’asina duna e negoshi- y otro organisacionnan mas tempo pa cumpli cu e ley nobo aki.
E principal distribuidor di software aki na Aruba, VCC International, ta orguyoso di anuncia cu nan clientenan ta ekipa caba pa cumpli cu e reforma di impuesto cu e software Exact di VCC, incluyendo nan apps di benta pa tablet pa tuma ordo y cobransanan directo pa nan bendedornan riba caya, como tambe tambe e sistemanan di punto di benta di VCC. Bert Vermaas di VCC International a comenta: “Berdad e deadline di prome di januari por ta mustra abrupto y no alcansabel pa diferente organisacion, pero nos clientenan lo no tin ningun problema of dolro di cabes. Nan tur ta completamente cla debi na e apoyo total di nos team.”
Vermaas a agrega cu aunke no ta tur cliente actualmente lo haci e cambio pa dia prome di januari, mirando cu tin un periodo di gracia, por lo menos nan tur tin un sistema cla. “E situacion aki un biaha mas ta mustra con hopi importante e ta pa tin solucionnan solido, rapido, y mas cu tur cos, apoyo local pa asuntonan di IT.”
Get the article here: https://awemainta.com/clientenan-di-vcc-international-cla-pa-cumpli-cu-reforma-fiscal/


text:
FC Don Bosco a kuminsá Kaya 4 di CurFutsal awenochi ku un kampanaso. E tim a sorprendé Securitas ku skor di 5 pa 4 i asina kue su promé dos puntonan. Den e otro wega di Divishon A Sta Rosa Stars desperdisiá algun bon chèns pa hinka gol i finalmente a pèrdè ku skor di 3-1 di FC San Lucas.
Fanatikonan ku a haña kaminda pa sala di rekreo Niels Liberia di Stadion Odulio Willems tabata testigu di dos tremendo wega di futsal. E apertura di Kaya 4 di CurFutsal a konta ku arbitrahe di Omar Pauletta, Heinrich Angel, Rolf Pranger, Franklin Benitez i na mesa Deetje Wederfoort.
FC Don Bosco ku den e kampionato regular a pèrdè ku skor di 8-1 kontra di Securitas, a ranka sali brabu ku dos gol den trempan di wega pa tuma ventaha di 2-0. E tim bou di guia di Jessica ‘Jess’ Victoria no tabatin basta i a hinka dos gol mas pa yega 4-0 i tabata mustra di ta bai goliá su kontrinkante.
Sinembargo Securitas poko poko pero sigur a haña su ritmo i tambe porta di gol. E tim di entrenadónan Rudleno Merenciana i Ivo Poulo a hinka dos gol pa kòrta e ventaha di Don Bosco na 4-2.
Ora tur kos tabata mustra ku Securitas tabata bon riba kaminda di rekuperashon, diripiente Don Bosco a skor su di 5 gol. Esaki a resultá tambe e gol di oro, pasobra apesar ku Securitas a skor dos gol mas, e tim no a logra hinka esun di empate i asina sorprendentemente sufri su promé derota den Kaya 4 di CurFutsal.
Ruensley Leuteria i Joël Victoria tabata e hòmbernan grandi pa Don Bosco. Kada un a skor dos gol. Rudrick Pop tambe a depositá e bala den nèt p’e tim. Pa Securitas Jhoannys Sivira a hinka dos gol, miéntras ku Jourichmar Martina i Freddy Hernandez a skor un biaha.
Den e di dos wega di Kaya 4 FC San Lucas tambe a sali brabu i mesora a hinka gol pa pika 1-0 dilanti kontra di Sta Rosa Stars. No a dura hopi ku e di dos gol tambe a kai i vários fanatiko a kere ku ta bai bin un goliada, komo ku den kampionato regular e tim a gana ku no menos ku 13 pa 1 dje ekipo di pariba.
Sta Rosa Stars sinembargo ku bon atake a logra hinka un gol pa bini bèk den e wega. E tim di pariba asta a haña algun tremendo chèns pa empatá i podise asta bai, pero e hungadónan di pariba no a logra kristalisá e chènsnan di gol. Den final di wega San Lucas a kaba ku tur ilushon dje tim kontrali anotando un di tres gol.
Jean Pauletta, Maikel Pinedo i Ashar Bernardus a skor pa FC San Lucas, miéntras ku e gol di Sta Rosa Stars tabata di Christopher Isenia. Asina San Lucas ku a kaba na promé lugá den kampionato regular i ku ta bou di guia di entrenadónan Julinald Martis i Clifford Braafhart, a registrá su promé triunfo. Apesar ku Sta Rosa Stars a pèrdè, e tim di entranadónan Dudmor Lindeborg i Jonathan Pietersz a hunga tremendo wega.


text:
The content originally appeared on: Diario
ORANJESTAD (AAN): Minister Maduro tabata presente na e acto di graduacion di un grupo grandi cu a gradua pa e estudio di Teologia Fundamental brinda pa ITER, Instituto Teologico para Estudios Religiosos di Caracas.
E estudio a cuminsa na aña 2019 y a worde duna pa profesornan di ITER cu tabata biaha bin Aruba pa facilita e estudio na Centro Pastoral Aruba.
Pa e bunita ocasion Minister Maduro a hiba palabra pa felicita e grupo grandi di maestro y otro persona den comunidad cu a sigui e estudio cu exito.
Hende no ta biba di awa, cuminda y aire so. Nos spirito tambe mester worde alimenta desde chikito cu e palabra di Dios pa asina nos por ta fuerte.


text:
Diasabra 30 september pa 7:30 di anochi a start e wega pa di 3er luga di 40+ entre Nacional y Bubali. Aki Nacional ta pone hopi presion riba Bubali, pero no por hinca gol. Di otro banda Bubali ta hunga riba contra y ta uza su delanteronan y a haya varios chens asina. Ambos ekipo a cera nan defensa hopi bon y ta duna asina nan medio campo hopi trabou pa domina e bala y crea atake. E wega ta caba na empate 0-0 y man’e ta skirbi den reglamento ta bay direct over na tira penalty. Mester bisa cu e keeper di Nacional Jorge Luminier a haci un tremendo trabou bou di lata ora di penalty y ta zorg pa Nacional gana 3-1.
Mes ora ta start pa ongeveer 10or e final di 40+ cu ta bay entre e number 1 di standing Dakota Starzz y e number 6 di standing Caravel cu a lucha duro pa yega final. Pa 10or ta presenta team completo hunto cu e refereenan na fanaticada y ta haci apertura di e final cu e himno di Aruba. Ta saca potret oficial y ta tira lot, despues ta presenta e 11 starters di cada team y ta start cu e final di 40+. Dakota ta sali bon riba Caravel y tin un leve dominio riba nan. Wega ta riba un speed halto y tur bala ta wordo bringa, referee mester a core hopi pa ta riba cada hugada y asina domina e partido. Ambos team a crea nan oportunidad pa gol pero defensa y keeper a traha duro pa e wega caba halftime 0-0. Den sosiego di halftime organisado Hooiberg Vets ta haci e famoso Shoot-out y na unda Felix Juni Perez di Bubali ta gana entre otro su caha di Chill. halftime ta cunsa mescos, riba un speed halto y bringando tur hugada. Faltando 20 minuut pa wega caba Caravel ta haya un tiro liber net pafo di doelgebied. Aki e Milton Badilla ta tira direct riba gol, pero keeper Lorenzo “bibi” Loopstok ta saca e bala di gran forma pero e rebote ta cay dilanti gol y aki Toti Penaranda ta hinca pia y ta schuif e bala den gol y ta haci e wega 1-0 pa Caravel. Dakota ta saca tur cu tin pa empata e wega y falta e toke final pa logra esaki, asina Caravel ta wanta e ultimo 20 minuut nan y wega ta caba 1-0 pa Caravel. Caravel asina ta titula campeon di 40+ FEDEVETA 2017.
Despues di e final di 40+, ongeveer pa 11or ta bay over na entrega di trofeo. Bubali ta haya trofeo pa di 4er luga, Nacional ta haya pa di 3er luga. Dakota starzz ta haya su trofeo di sub-campeon 40+. Goalgetter di 40+ ta bira John Villareal di Caravel y Sandro Osorio Silva di Teachers, ambos cu 11 gol den campeonato regular. MVP di 40+ ta bira e keeper di Caravel Andy de Cuba, cu a haci un tremendo trabou e anochi aki. Campeon ta bira Caravel cu a lucha duro pa yega final y tambe ta taha duro e ultimo wega y ta bira Campeon 40+ FEDEVETA 2017.
Di parti FEDEVETA pabien na e Campeon Caravel y sub-campeon Dakota Starzz, tambe na Nacional y Bubali cu nan 3er y 4to luga. Danki na e organisado di play-off, semi-final y final di 40+ Hooiberg Vets cu a haci un bunita trabou, Nan a zorg pa veld di Caiquetio ta full yena di fanatico y ambiente durante 3 diasabra, tambe e bar y Cushina bon surti cu sigur ta atrae e fanaticonan. Danki ta bay na e team completo di referee dirigi pa Head referee Ernst mohamed y tambe na tur fanaticada cu a bin den gran cantidad y apoya nos talentonan di futbol den 40+


text:
ORANJESTAD (AAN): Diabierna awor 3 Juni 2022 den Corte di Husticia ta sigui cu e lamentable caso di Izak cu a tira mata Shayuri Petronia riba 4 Juni 2021.
Ta asina cu tin un serie di acusacion contra Izak y Zuriel entre otro un tiramento banda di American Bar. Dia 18 di Februari 2022 a cuminsa cu tratamento di e caso pero riba peticion di Fiscal a pospone e caso pa asina laga psychiater evalua Izak.
BEBEMENTO Y DROGA A CABA DEN TRAGEDIA
Durante tratamento di e caso dia 18 Februari 2022, ta sali na cla cu Zuriel y Izak tabata trip. Na dado momento nan a bay na cas di Izak caminda despues di un rato Shayuri a yega cerca nan. Ta asina cu Shayuri lo ta biba hopi cerca. Shayuri lo a bay trip cu un amigo J.
Zuriel y Izak a bolbe sali y ora nan a bolbe cas di Izak nan a haya Shayuri tabata den auto cu su amigo para dilanti cas di Shayuri y nan a baha bin na cas di Izak.
Pafor nan tabata bebe y huma marihuana. Segun Zuriel e no ta bebe ni droga. El a bisa Hues cu e ta corda bon bon kico a pasa.
Na dado momento J. a bisa cu e ta bay. Despues Zuriel, Shayuri y Izak a bay paden di cas di Izak. Zuriel a bisa Hues cu Shayuri y Izak tabata lora un marihuana na un mesa. Riba e mesa tabata e Glock di Izak.
Na dado momento Shayuri lo a coy e arma y tabata haci snapchat cu esaki y marihuana den man. Zuriel a bisa Izak pa kita e arma. Promer cu Izak a reacciona, Shayuri a pone e arma riba mesa.
Un rato despues Izak a coy e arma y segun Zuriel, e peña a cay. E ora Izak a bay hala parti di e arma patras pa mira si tin bala den e loop. E tabatin su dede riba e gay. E momento ey e lo a perde balans riba e stoel cu tabatin un pia kibra. Door di e tilt aki, un tiro a sali y alcanza Shayuri cu ta sinta na otro banda di e mesa den cabez.
TIRA INTENCIONAL OF ACCIDENTE?
Fiscal a haci Izak un serie di pregunta. El a mustra cu tin hende a scucha discusion entre Shayuri y Izak. Shayuri a bisa cu tabatin discusion y Izak a bisa cu lo tir’e. Izak a bisa Hues cu Shayuri sa discuti cun’e cu e mester limpia e cura of cu e mester bay traha pero nada di cu el a bisa di lo tira den cabez.
Fiscal a bisa cu tin declaracion di Izak cu Shayuri lo tabata di ambos banda o sea cu Shayuri lo ta anda cu e enemigonan di Izak. Izak a bisa cu por ta Shayuri tabata haci algo malo. El a bisa cu Shayuri tabata actua straño pero no manera Fiscal ta bisa. Segun Izak, Shayuri tabata bin cu hendenan dilanti cas siendo cu e sa cu Izak no ta bon cu nan. Izak a bisa cu Shayuri a actua straño dia di e incidente door cu el a mira Shayuri message un hende siendo cu normal Shayuri no ta haci esey. E ora ey Izak a bisa cu e ta bay paden. Fiscal a bisa cu Zuriel tambe a bisa cu e tin sospecho cu Shayuri lo ta reda nan. Zuriel a bisa Hues cu ta despues cu e ta sera den KIA el a bin tende cosnan entre otro cu lo tabatin plan pa tir’e y Izak pero cos no a bay bon y cu Shayuri lo ta un set up den esaki.
CASO POSPONI
Hues a pospone tratamento di e caso pa Diabierna awor 3 Juni 2022, pa asina cumpli cu e peticion di Fiscal, pa laga spychiater evalua Izak. Fiscal ta haya importante pa tin un evaluacion di psychiater pa asina tin un claridad riba e estado mental di Izak.
Diabierna e tratamento ta sigui y DIARIO, manera custumber, lo informa lectornan di tur loke a sosode den sala di Corte di Husticia.


text:
MONTERIA, COLOMBIA – E ekipo di Randall Simon, Gigantes de Rivas a keda eliminá for di e Seri Latinoamerikano na Monteria, Colombia. Gigantes de Rivas a hunga kontra Indios de Urracá Panama pa asina kibra e tripel empate ku tabata tin den e seri. Un biaha mas Rivas a sa di bai ariba den trempan di e partido pero nan no por a mantené e bentaha aki. Finalmente, e ekipo di Gigantes de Rivas a pèrdè ku skor di 10 pa 5 kontra Indios de Urracá.
Den e partido Randall Simon a konektá un hit den tres turno na bate, ku un base por bola.


text:
E miho forma pa sinja un otro ta cu amor, una bes e curason compronde, e mente ta habri…- Link of Love
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan. Y tambe actua segun esakinan.
Nos ta na un momento clave den historia di nos pais chikito, unda medionan di comunicacion social ta brinda tur opcion pa vocifera nos opinion. Diferente pais ja a demostra cu akinan e cambionan grandi a cuminsa, cu e pensamento di algun individuo. Importante ta pa nos realisa e forsa, pero tambe e peligernan di demasiado libertad cu por bira libertinaje.
Pa e motibo aki educacion y informacion ta keda esencial. Tanto pa mucha como hende grandi. Den hopi caso nos ta adapta tur sorto di trendnan di afo di paisnan grandi cu SI tin un infrastructura di educacion continuo cu ta juda e hende ora e ta dicidi kico por y kico no ta tolerabel. Tanten cu nos no hasi e maximo pa crea un sociedad civico fuerte… casonan extremo lo keda pasa y unico cu nos por hasi ta keha riba facebook.
Di otro banda mi ta kere cu ta accion sano dirigi riba bienestar general ta e unico cos cu un dia por trese cambio. Un cambio dirigi cu Curason pa Comunidad. ‘Curason pa Comunidad’ ta e nomber cu mi a pensa pa un grupo di hende cu kier juda Aruba eleva su decencia moral y etico na un proximo nivel. E unico interes lo ta Aruba, sin involvi nos ego personal.
Ta importante pa nos duna aporte pa reemplasa loke nos no kier, pa loke nos ta convenci cu ta husto. E unico cu nos tin pa realisa esaki ta nos mes y sosten di otronan cu ta pensa mescos. Pesey ta importante pa crea e presente cu nos ta kere aden, pa laga algo miho atras pa e generacionnan cu ta sigi nos.
Abuso sexual no ta pas mas den un comunidad cu a sa di eleva su mes den su norma y balornan. E jabi ta educacion y informacion…e pregunta ta ken ta esunnan cu ta sinti nan mes jama… ‘Curason pa Comunidad’ a nace den mi curason como nomber…awo falta man y curasonnan balente pa carg’e!


text:
Den aña 2018, IDEA a inicia cu un proyecto special pa muchanan entre e edadnan di 9 pa 13 aña yama, Kidspreneur$ with BIG Ideas.
E proyecto aki a tuma luga na e 9 traimerdianan di gobierno situa na: Dakota, Morgenster, Sabana Basora, Oranjestad, Santa Cruz, Noord, Kudawacha, Paradera y San Nicolas.
E projecto aki a wordo presenta 2 biaha pa siman, durante 6 siman na cada traimerdia, entre e orario di 3:30 pa 4:30 pm.
Profesionalnan den diferente tarea a presenta un workshop na e muchanan. Algun di e workshopnan tabata: traha carchi creativo, pintamento riba canvas y boter, trahamento di juice saludabel, enseñansa di creacion areglo musical, traha nan mes un business plan, trahamento di tuna wrap y mucho mas.
E meta di e proyecto aki tabata: pa ofrece e muchanan educacion empresarial locual lo yudanan reconoce oportunidadnan comercial. E muchanan a siña durante e proyecto aki, con pa gana placa ya for di un edad hopi jong usando nan mesun creatividad.
Durante e vakantie di scol den oktober (2018 y 2019) IDEA a sigi cu mas proyecto pa muchanan cu no ta atende traimerdia y e proyecto aki a wordo yama Kid$ BIZ Market.
Na final di añanan 2018 y 2019, IDEA a organisa un Kidpreneur$ Bazaar den Caya Grandi, caminda tur e muchanan cu a participa den e proyectonan aki di IDEA a bin hunto, pa bende tur nan productonan cu nan a logra traha durante e proyectonan aki.
E proyectonan aki pa nos muchanan tabata un exitoso, caminda un total di 290 mucha a logra di ricibi un certificado na clausura di e proyecto na su localidad.
E proyecto aki sigur lo continua den e proximo añanan.


text:
Deporte
Mets interesa den Yan Gomes di Indians…
E tim di New York Mets tin interes den e catcher suplente di Indians di Cleveland ku ta Yan Gomes.
mets ta buskando un catcher back-up.
This content is exclusive for members
Register or login to unlock this article
Deporte
Giants A Firma Roberto Perez… …Catcher Venezolano..
E tim di San Francisco Giants a firma e catcher veterano Venezolano Roberto Perez.
Roberto Perez tin 34 aña di edat.
E la hunga 8 temporada ku e organisashon di Indians ku a bira Guardians.
Temporada pasá e la hunga apénas 69 wega, bati 2 homerun i empuhá 8 kareda.
Roberto Perez ta konosí pa su tremendo defensa tras di plato.
Deporte
E ta ku Piratas: Andujar ta bai Triple A…
E pelotero dominikano eks Yankee Miguel Andujar a asepta di baha pa triple A ku e organisashon di Piratas di Pittsburgh.
Piratas a firma Miguel Andujar pa $ 1.500.000 pa e temporada benidero, pero e pelotero a wòrdu kitá for di roster pa traha lugá pa otro pelotero riba e roster di 40.
Andujar no a opta pa bira agente liber, sino e la aseptá di bai triple A.
E lo ta ku e tim den Springtraining i lo trata na keda ariba.
Andujar a subi ku Yankees komo tersera/base, pero tambe e ta hunga leftfield, primera i bati komo designa.
Deporte
Nottinham Forest a logra den pitu pa firma Keylor Navas
LONDRES (C) – E ekipo ingles Nottingham Forest a logra den pitu tòg pa firma un portero kual nan ta tin hopi mester di dje.
Nan a logra risibí Keylor Navas pa e restu di temporada for di Paris Saint Germain.
Daily Nobo
Giants A Firma Roberto Perez… …Catcher Venezolano..
E ta ku Piratas: Andujar ta bai Triple A…
Nottinham Forest a logra den pitu pa firma Keylor Navas
Jeremy Antonisse pa FC Emmen pa restu di temporada
Siman pasa direktiva i e tim di maneho di FFK a partisipá na un workshop di Concacaf
Djasabra mèrdia: Serka di 200 persona a keda evakuá di un edifisio ku a pega na kandela na Miami
Raey Lauffer Rei di Tumba 2023
Den demanda kontra TUI…. Abogado hulandes a pèrdè kaso pa su kliente pegando barkunan monumental
ELUMAR BACHIELIE PA KANTIDAT DI KRIMEN KOMETÉ DEN KORTE
Preis di poduktonan na Boulevard Market Place ta yega te den nubia!!
Trending
-
International5 days ago
Djasabra mèrdia: Serka di 200 persona a keda evakuá di un edifisio ku a pega na kandela na Miami
-
Sosial7 days ago
Raey Lauffer Rei di Tumba 2023
-
Lokal5 days ago
Den demanda kontra TUI…. Abogado hulandes a pèrdè kaso pa su kliente pegando barkunan monumental
-
Lokal5 days ago
ELUMAR BACHIELIE PA KANTIDAT DI KRIMEN KOMETÉ DEN KORTE
-
Lokal5 days ago
Preis di poduktonan na Boulevard Market Place ta yega te den nubia!!
-
Lokal5 days ago
Reunion di Parlamento a bira Babiloniko awe mainta
-
Lokal5 days ago
Dia pa dia ta bira pió….. Reunion di Parlamento a bira Babiloniko awe mainta
-
Deporte3 days ago
E ta ku Piratas: Andujar ta bai Triple A…


text:
WILLEMSTAD — Djadumingu 5 di mart último klup di atletismo Trupial – Auto City a regresá for di Puerto Rico ku vários medaya. Ku un delegashon di 17 atleta di 6 pa 13 aña nan a gana 12 medaya di oro, 8 di plata i 5 di bròns. Ku esaki e delegashon a sali na di dos lugá komo ekipo i a gana un bunita Trofeo.
Na aeropuerto e delegashon a wòrdu risibí pa presidente di klup Trupial – Auto City, Ruthsel Martina, 2e sekretaria i vários mayor i famia di e atletanan. Tabata un momento di alegria ora e atletanan infantil a sali for di e porta di yegada. Pa vários di e atleta nan aki ta pa promé bia nan a bai un kompetensia internashonal.
Delegado Aishel Florentina tabatin bon palabra pa ku kompensashon di e atletanan. Tur mayor ku a bia ku e delegashon a duna un bon man i e ekipo di Cupey Track a trata nan hopi bon. Coach Sheldon Drummond tabatin palabra di elogio pa e atletanan ku a hasi nan bèst mei mei di e atletanan di Puerto Rico.
Tabatin 15 ekipo di Puerto Rico, 1 di St. Croix i 1 di Kòrsou pa un total di 17 ekipo ku a partisipá na e kompetensia aki. Direktiva, i mayornan ta felisitá e ateistanan aki i ta spera ku nan lo sigui ku mis un ánimo den nan deporte stima, atletismo.


text:
Dama kurasoleño asesiná na Hulanda ‘Rosje’ Rosleny Magdalena.
Dama kurasoleño asesiná na Hulanda
Djaweps 17 di novèmber 2016, den oranan trempan di mainta a enkontrá kurpa di un dama (28). Probablemente ta trata di un dama Kurasoleño ku a bira viktima di un asesinato. E dama a keda enkontrá ku dos perforashon di bala den su kurpa riba un baiskel riba un brug chikí den serkania di Maldenhof.
A trata di reanimá e dama pero el a fayesé na e sitio.
E dama ‘Rosje’ Rosleny Magdalena ta laga un yu muhé di 6 aña atras. Su yu no tabata huntu ku ne na momentu di e asesinato. Motibu pa e asesinato aki ainda ta deskonosí.
Agentenan polisial ta investigá e kaso aki.


text:
Pastechi di tuna di panaderia local ta obtenibel na McDonald’s Pisca ta bolbe como opcion durante cuaresma…
Desde siman pasa, diaranson di shinishi, McDonald’s
Aruba ta brinda pisca como opcion durante temporada di cuaresma. McDonald’s tambe ta
introduci pa prome biaha pastechi di tuna, popular y faborito for di un panaderia local.
E pisca cu ta wordo uza den e campaña di “ Premium Fish” ta 100% Alaskan Pollock. Y
McDonald’s ta orguyoso cu e ta alabes 100% sostenibel. Algo cu ta accentua e dushi sabor y
calidad cu e consumidor ta conta cune.
E sandwich ta consisti di un slice di pisca di 3 oz., lechuga, tartar sauce cremoso y American
cheese gesmelt riba un apetitoso pan “sesame bun”. Por bestel e sandwich su so of combina
den un McCombo cu French fries y refresco.
Clientenan di McDonald’s tambe por scoge e “side salad option” di solamente 20 caloria hunto
cu e orden di Premium Fish McCombo, of cualkier otro combo, como alternativa pa French fries.
“Nos na McDonald’s ta haci uzo di Alaskan Pollock pa e Premium Fish sandwich, cu ta 100%
produci for di piscaderia certifica pa Marine Stewardship Council, cu ta 100% sostenibel.
Sostenibilidad ta importante pa nos, e ta yuda conserva nos lama”, Fabian Lantinga, Operations
Supervisor Arcos Dorados Aruba ta enfatisa.
Pa mas informacion, “Like” e Facebook pagina di Mc Donald’s Curaçao y Aruba of sigui nos riba
Twitter, @McDonalds_CA.
Arcos Dorados ta e operador di restaurant di McDonald’s di mas grandi na mundo den
termino di benta i e cantidad di restaurantnan, operando e cadena di mas grandi di
“Quick Service Restaurant” na Latino Amerika i Caribe. E tin e derecho exclusivo di ta
doño, opera i duna frankisia di restaurantnan McDonald’s na 20 pais Latino Amerika
i Caribense, incluyendo Argentina, Aruba, Brazil, Chile, Colombia, Costa Rica, Corsou,
Ecuador, Guyana Frances, Guadeloupe, Martinique, Mexico, Panama, Peru, Puerto
Rico, St. Croix, St. Thomas, Trinidad & Tobago, Uruguay i Venezuela. Arcos Dorados
ta opera of ta duna frankesa na mas cu 2,086 restaurant McDonald’s i ta emplea mas


text:
Ayera m′a wak M'a wak un flor Ku e koló mas
Bunita di amor E flor a egt siñami Balora mi mes Paso e flor Ta ku mi e ke ta Niun otro hardin Ta surpasa Pesei e potchi mas bunita M′a dune Djis un poko awa (Djis un poko asina) Un poko lus Mi ke dunele Tur lokual E merese Maske ta hopi awa I hopi lus Mi ke dunele Tur lokual E merese Ayera m'a wak M'a wak un flor Arte mas bunita Di e kreador Barbulete ta Dorna su kurason I mi paden (Mi paden) Paso e flor Ta ku mi e ke ta Tur mi rosea m′a Entrega na dje M′a regale E merese Djis un poko awa (Djis un poko asina) Un poko lus Mi ke dunele Tur lokual E merese Maske ta hopi awa (U huh) I hopi lus Mi ke dunele Tur lokual E merese
Writer(s): Nyrondly Lakker


text:
Komunikado
Seminario eksitoso tokante Diálogo Sosial den kuadro di e selebrashon di dies aña di eksistensia di e Ordenansa di GOA
Willemstad, 11 di desèmber 2018 – Djaweps pasá, 6 di desèmber 2018, a tuma lugá den e oula di University of Curaçao (UoC) un seminario na okashon di e selebrashon di e dies aña di eksistensia di e Ordenansa pa institushonalisá e órgano konsultativo entre gobièrno, komo dunadó di trabou, i e representantenan di ámtenar, mihó konosí komo CGOA (Centraal Georganiseerd Overleg in Ambtenarenzaken).
Den su spich di apertura e Minister-presidènt sr. Eugène Rhuggenaath a infatisá e importansia di partnership riba tur nivel pa yega na un agènda eksitoso pa un desaroyo igual i sostenibel pa nos pais. ‘Un diálogo habrí pa huntu yega na solushonnan, hasi kompromiso i aktua konformemente. Un diálogo habrí entre partidonan den e CGOA lo demostrá e komunidat bon kla ku e kombenio 151 di ILO no ta un tratado sin kontenido ku sin mas a sera, pero ku aya na Kòrsou den práktika ta duna tambe kontenido i kontinuashon na esaki. Akí e Minister-presidènt a mustra riba e importansia di e órgano di konsulta bilateral, i tambe e importansia di e tratado 151 di ILO kaminda e relashon di labor den sektor públiko ta stipulá i ku for di 2016 e ta aplikabel na Kòrsou tambe.
Tambe sr. Rhuggenaath a trese dilanti ku e gobièrno ta duna masha balor na diálogo sosial – e tema sentral di e seminario – i ku su gabinete lo keda firmemente komprometé riba e ruta ya enkaminá di diálogo sosial, ku no solamente ta un bien demokrátiko masha importante, pero tambe ta aportá na ampliá e sosten pa maneho di gobièrno.
Diálogo sosial komo un medio pa krea konfiansa
Dos eksperto di ILO tabata e oradó prinsipal di e seminario. Sr. Carlos Carrión-Crespo i señor Rainer Pritzer. Nan a bai ekstensivamente riba e echo empíriko ku diálogo sosial ta un instrumento importante, tantu den kaso di un deliberashon bipartit òf di tripartit komo tambe riba nivel di dunadó di trabou i empleado, i tambe riba nivel di gobièrno i representantenan di doño di trabou i trahadó. Nan a enfatisá ku diálogo sosial ta un proseso gradual i ku mester di tempu i no mester tuma lugá den un lugá isolá. Best practices den e region di Karibe, komo tambe riba nivel mundial ta demostrá ku diálogo sosial ta un instrumento poderosos pa krea i fortifiká konfiansa entre partidonan.
Honramentu di e pioneronan den área di diálogo sosial.
E presidente di CGOA, prof. Dr. Ing. Valdemar Marcha a trese den su spich ku e seminario ta na honor di e pioneronan di e movimentu di sindikalismo na Kòrsou, sr. Moises Frumencio da Costa Gomez i pader Amado Römer.
Pa mas informashon bishita e siguiente wèpsait: www.cgoacuracao.cw. Aki tambe bo ta haña e Presentashonnan di PowerPoint di ekspertonan di ILO.
Klek akí pa e teksto manera ta públika den Caribbean Newslink – edishon di yanüari – maart di 2019:


text:
Ivanhoe 'Skuri' Willems a yega na akuerdo di kolaborashon ku Nastyplay
Un popular kantante, YDK residensiá na Hulanda pa hopi aña kaba, kende tin numeroso hit riba su nòmber, ta den notisia. Ta trata aki di èks kantante di entre otro Giitos i tambe Cache Deluxe i Royale.
Aki TRENDSZ ta referí na Ivanhoe ‘Skuri’ Willems. Despues di algun spekulashon, inkluso informashon ku ya pa algun dia a yegá serka TRENDSZ, tabata awe djamars dia 12 yüni 2018, ku esaki a keda konfirmá.
Tabata den oranan di atardi, durante di e show di é 'Reina di Ambiente', Ruvette Dirksz, ku a bira konosí ku e kantante aki, lo djòin e famia di Nastyplay próksimamente. ‘Ruvi’ a anunsiá esaki, anunsiando tambe ku e propio doño di kurpa a konfirmá e informashon.
Esaki despues ku tabatin diferente oferta riba mesa, tantu aki na Kòrsou komo na Hulanda, pa Ivanhoe. Finalmente ‘Skuri’, a skohé pa aworakí, e ta parti di e famia Nasty, kua lo mester bai keda anunsiá ofisialmente.
Di informashonnan ku TRENDSZ ta disponé di dje mas aleu, ta indiká ku Ivanhoe Willems, lo bai ta enkargá ku e parti di sòru pa komposishonnan, miéntras ku tambe e lo bai fungi na okashonnan speshal, ku e banda. Ku esaki, mesora por menshoná ku e famia di Nastyplay su front, lo bai ta formá pa T-sean, Loui G, Matt i Ivanhoe. Pues kuater di kual kada un ta un, unda sigur lo por bai spera lo máksimo di kada un.TRENDSZ ta deseá nan tur, tur klase di éksito !


text:
Stakamahakchi den kategoria femenino i Xaverianen den divishon maskulino a daña e fiesta di kampion di nan kontrinkantenan. Ku triunfonan di 3-2 riba respektivamente Shuatanari i Watakeli nan a forsá weganan desisivo den final dje kampionato lokal.
Direktiva di Federashon Vòlibòl di Kòrsou (Fevoko) i fanátikonan te ainda por mira’tras riba serinan final bon bringá entre e finalistanan. E weganan ta hunga den Sala Errol Rooi di Sentro Deportivo Kòrsou (SDK).
Den divishon femenino superior Shuatanari a bin ku intenshon pa gana e wega i sigurá e titulo kampionil. Stakamahakchi sinembargo tabatin otro plan i a stroba e tim kontrali.
Despues di a pèrdè e promé sèt 20-25, Staka a gana e dos sètnan sigiuente relativamente fasil ku 25-16 i 25-17 i asina bai dilanti 2-1. Shuatanari no a entregá i a rekuperá na tempu ganando e di kuater sèt ku tambe fasil (25-16) pa asina forsá e di sinku sèt desisivo. Tabata Staka ku sinembargo tabatin mihó wega i a gana esaki ku 15-12.
Den divishon maskulino superior e fiesta kampionil di Watakeli a kai na awa ora ku Xaverianen a presentá desidido riba kancha. Watakeli a kuminsá bon ganando e promé sèt ku 25-15. Watakeli a tabla e skor ganando di dos sèt ku 25-19. Watakeli ta bolbe bai dilanti ku triunfo pèrtá di 27-25 den di tres sèt i tabata falta un sèt mas pa titulá kampion.
Xaverianen sinembargo a planiá su wega bon pa gana e di kuater sèt despues di un tremendo lucha: 25-21. E triunfo aki a sirbi komo boost pa e tim sigui motivá i gana e di sinku sèt ku skor di 15-10 pa asina forsá un wega desisivo den e kategoria aki.
E weganan final ta haña nan kulminashon djadumingu awor den Sala Errol Rooi di SDK na Brievengat.


text:
Dikon?
Úniko kos ku den bida ta sigur, ta ku nos tur lo fayesé. Ku nos seguro di entiero bo ta sigurá bo mes pa e gastunan di e entiero. Esei ta hasi ku seguro di entiero ta un tipo di seguro spesial. Ta asina ku un elemento importante di seguro ta ku loke ta sigurá mester ta insigur.
Kompará esaki ku un seguro di kandela pa bo kas. No ta sigur ku bo kas realmente lo pega kandela riba un dia. Ku nos seguro di entiero e úniko kos ku ta insigur ta e momentu di fayesé. Komo echo un seguro di entiero ta e úniko seguro ku semper ta paga.
Un seguro di entiero en natura no ta paga na efektivo ora di fayesimentu, pero ta pèrkurá pa paga tur gastu di entiero.Pregunta? Tuma kontakto ku nos
Kiko ta hasi ku Onderlingehulp ta e eskoho korekto
Prima fiho
No tin indeksashon òf subida di prima. E prima ta keda manera a stipul’é na kuminsamentu, pues e mésun montante, pa hinter e periodo di prima.
Pa hinter famia
Mucha ta sigurá grátis ku su mayor te dia e mucha hasi 18 aña. Den kaso ku e mucha fayesé Onderlingehulp ta paga e gastu di entiero te un montante di 4 mil florin (Nafl./Afl.) of 2 mil dollar (usd) sin ku mester paga prima. E úniko kondishon ta ku e yu(nan) mester wòrdu registrá.
Kobertura mundial
Na momentu ku e asegurado fayesé mientras ku e ta den eksterior, ta kubri gastu di transporte pa kas te un máksimo di 2 mil florin (Nafl./Afl.) of mil dollar (usd). Pa e kobertura èkstra akí tampoko ta kobra prima adishonal.
Den kaso ku e entiero ta tuma lugá den eksterior, por usa e kapital di e seguro di entiero di Onderlingehulp pa esei tambe. Onderlingehulp por paga e gastunan di entiero rònt mundu.
Eskoho liber
Nos pólisanan ta duna bo e libertat pa skohe entre un entiero òf un kremashon. Ademas bo por skohe libremente entre e agensianan funerario ku tin.
Pólisa na prueba
Si pa kualke motibu bo no ta kompletamente kontentu ku e pólisa ku a traha pa bo, bo tin te 30 dia despues di a risibié pa royer esaki i/òf mand’é bèk. Sin gastu i sin splikashon.
Sigurá kompletamente den e promé aña
Den kaso ku bo fayesé den e promé aña di ta sigurá dor di un aksidente, ta paga hinter e kapital.
Semper ta posibel pa upgrade
Bo ta haña ku e kapital sigurá no ta sufisiente? Dor di upgrade e pólisa, bo por hisa bo kapital sigurá. Di e manera ei bo entiero lo ta sigun bo deseonan.
Onderlingehulp ta duna servisio kompleto den silensio. Hopi bon. Mi ta kontentu ku mi ta sigurá na Onderlingehulp. Ami ni mi famia no tin niun preokupashon ku esei.
Sra. V. Olbina
Onderlingehulp tin hopi eksperiensia i sa kon e proseso tin ku kana. Mi a haña un bon trato. Sublime.
Sra. R.B. Martijn
Hopi bon servisio i trato mi a risibí na Onderlingehulp ora mi a bin tuma informashon dia mi kasá a fayesé.
Sra. M.A. Johnson
Mi a haña bon yudansa na e momento ku mi ruman muher a fayesé. Asina importante un seguro di entiero ta.
Sra. Eustatius
Mi a haña e trato na Onderlingehulp sublime i ku hopi amor na momento ku mi mester a bin notifiká ku mi mama a fayesé. Un seguro di entiero no ta karu i ta yuda hopi bon.
Sra. M.Tromp-Manuel
Nos por yudabo tambe personalmente:
Imeilinfo@onderlingehulp.com
Pasa
- Aruba
- Bonaire
- Curaçao
Serka bo na kas?
Nos ta pasa ku gustosamente serka bo